
הכנסת העשרים
מושב רביעי
<פרוטוקול מס' 948>
מישיבת ועדת הכספים
יום שלישי, כ"א בשבט התשע"ח (06 בפברואר 2018), שעה 11:15
<סדר היום:>
<הצעת חוק לתיקון פקודת המכס (מס' 27), התשע"ז-2017>
נכחו:

<חברי הוועדה:> 
משה גפני – היו"ר
יצחק וקנין

מיקי לוי

מיקי רוזנטל

<מוזמנים:> 
	משה אשר
	–
	מנהל רשות המסים, משרד האוצר

	אבי ארדיטי
	–
	ראש מינהל המכס, רשות המסים, משרד האוצר

	גיא גולדמן
	–
	עו"ד, ממונה חקיקה, רשות המסים, משרד האוצר

	ענבל קורקוס
	–
	ממונה מכס, רשות המסים, משרד האוצר

	אורן בן שבת
	–
	מנהל אגף בכיר חירום, ביטחון, מידע וסייבר, רשות המסים, משרד האוצר

	דוד חורי
	–
	מנהל תחום בכיר, ייצוא, רשות המסים, משרד האוצר

	אבירם אברמוביץ
	–
	מנהל תחום בכיר תש"ר, רשות המסים, משרד האוצר

	זיו בוטבול
	–
	מנהל תחום ביטחון, רשות המסים, משרד האוצר

	יצחק עירון
	–
	רו"ח, מרכז בכיר מיסים, רשות המסים, משרד האוצר

	סוזי בן יאיר
	–
	מנהלת תחום מעקב מטענים, רשות המסים, משרד האוצר

	ירון ימין
	–
	עו"ד, עוזר ראשי, המחלקה המשפטית, רשות המסים, משרד האוצר

	לילי אור
	–
	עו"ד, עוזרת ראשית, המחלקה המשפטית, רשות המסים, משרד האוצר

	אריאל צבי
	–
	עו"ד, משרד המשפטים

	ליז בר-לב מונטיליו
	–
	עו"ד, משרד המשפטים

	שרית פרבר
	–
	עו"ד, משרד המשפטים

	אנואר חילף
	–
	הממונה על חוקית היבוא, משרד הכלכלה והתעשייה

	רז הילמן
	–
	מנהל אגף יבוא, מכס ותקינה, איגוד לשכות המסחר

	אמיר שני
	–
	יו"ר ארגון התאגידים של סוכני המכס והמשלוח, איגוד לשכות המסחר

	שמואל גרוסמן
	–
	עו"ד, יועץ משפטי לארגון התאגידים של סוכני המכס, איגוד לשכת המסחר

	אלעד לוינגר
	–
	עו"ד, יועץ משפטי לארגון התאגידים של סוכני המכס, איגוד לשכות המסחר

	יעקב יהודה רודד
	–
	מנכ"ל איגוד יבואני הרכב

	חגי אודרי
	–
	מוזמן/ת

	דפנה פביאן
	–
	שדלן/ית (פוליסי בע''מ) מייצג/ת את ארגון התאגידים של סוכני המכס והמשלחים הבינאלומיים (שמות לקוחות קבועים נוספים שנושא הישיבה נוגע אליהם באופן ישיר: ebay, דואר ישראל)

	חניתה חפץ
	–
	שדלן/ית (פוליסי בע''מ) מייצג/ת את ארגון התאגידים של סוכני המכס והמשלחים הבינאלומיים (שמות לקוחות קבועים נוספים שנושא הישיבה נוגע אליהם באופן ישיר: ebay, דואר ישראל)

	טל אלוביץ
	–
	שדלן/ית (פוליסי בע''מ) מייצג/ת את ארגון התאגידים של סוכני המכס והמשלחים הבינאלומיים (שמות לקוחות קבועים נוספים שנושא הישיבה נוגע אליהם באופן ישיר: ebay, דואר ישראל)


<ייעוץ משפטי: >
שיר שפר
<מנהל/ת הוועדה:>
טמיר כהן
<רישום פרלמנטרי:>
אהובה שרון, חבר תרגומים
<הצעת חוק לתיקון פקודת המכס (מס' 27), התשע"ז-2017>
<היו"ר משה גפני:>
אני פותח את ישיבת ועדת הכספים בהצעת חוק לתיקון פקודת המכס. בישיבה הקודמת ביקשנו לבדוק כמה דברים ולעשות שינויים במה שנדרש ואני אבקש, אם אפשר לקרוא את התיקונים ולהסביר אותם.
<שיר שפר:>
התיקון הראשון נתבקש לגבי ההגדרה נמל בפסקה (4). הוועדה ביקשה לבחון את העניין ואולי להוריד את עניין שר האוצר שיקבע מה יהיה נמל. 

<משה אשר:>
ברשותכם, הייתי רוצה דקה בפתח הדברים. אנחנו קודם כל רצינו לעדכן את חברי הוועדה. ב-14 בינואר העלינו את המערכת ואבי, ראש מינהל המכס כאן לצדי, ואנשים ממינהל המכס והמחשוב וכל הדברים האלה ומל"מ, והעלינו את זה בהצלחה רבה.

<היו"ר משה גפני:>
אני קורא שיש ביקורת על זה.

<משה אשר:>
 זאת ביקורת קטנה כי אם היא לא הייתה עובדת, היית שומע מכל העולם ואחותו.

<היו"ר משה גפני:>
אני לא מאמין לעיתונים.

<משה אשר:>
כן. העיתונים לפעמים.

<היו"ר משה גפני:>
לפעמים העיתונים כותבים שאני משבח את משרד האוצר.

<משה אשר:>
אחת מערכות המחשוב המורכבות ביותר במדינת ישראל. למעשה כל הסחר של מדינת ישראל עובר דרך הדבר הזה. זה עלה. עדיין יש תיקונים ובאגים שצריך לטפל בהם, ברור שצריך לעשות את זה, אבל באמת יישר כוח לכל מינהל המכס והמכשור וכל מי שעסק בזה. היום למעשה אנחנו ממשיכים את החקיקה שאמורה לקבע את הדברים ולהכניס אותם לסטנדרטים החדשים.

<היו"ר משה גפני:>
תודה רבה.

<לילי אור:>
בהגדרה של נמל מחקנו את מה שהיה רשום בסעיף (4). נמחק "מקום אחר ששר האוצר קבע בצו" והכנסנו במקום זה "תחנת גבול לפי צו הכניסה (תחנת גבול), התשמ"ז-1987 שהמנהל אישר לעניין פקודה זו".

<שיר שפר:>
עכשיו מדובר בצו עם אפשרויות סגורות. 

<לילי אור:>
כן. זה צו של שר הפנים.

<שיר שפר:>
המנהל יכול לאשר רק מה שכתוב בצו הזה.

<היו"ר משה גפני:>
בסדר.

<לילי אור:>
היה לנו את סעיף 52א שחובה להשיב על שאלות, להגיש מסמכים לעניין אניעה. ביקשתם שיהיה סעיף מאוחד.

<שיר שפר:>
אמרת קברניט של אנייה ואמרנו שכלל אמצעי ההובלה יאוחדו להיות ביחד.

סעיף 18 להצעה.
<לילי אור:>
הוספנו אחרי סעיף 55 יבוא:

"55א.
חובה להשיב על שאלות ולהגיש מסמכים

המגיש מצהר חייב להקל על פקיד המכס המוסמך לכך את הכניסה אל כלי ההובלה. כן עליו להשיב על כל שאלה ולהגיש כל מסמך בנוגע לכלי ההובלה ולטובין אלה. קברניט של אנייה וחברת התעופה המובילה, או כל אדם אחר המכניס טובין לישראל בכלי הובלה, עובדיהם שהוסמכו לכך על ידם, ובעלים של כלי ההובלה חייבים להשיב לפקיד מכס גם על שאלות בעניין כלי ההובלה, צוות עובדיו, נוסעיו, צידתו ומסעו".

בעצם לקחנו את הסעיפים שהיו לגבי הימי ולגבי יבשתי-אווירי ואיחדנו לסעיף אחד.

<שיר שפר:>
סעיף 16, לנוסח. הגשת מצהר. שינוי שעשיתם ב-53(א)(1)(א).

<קריאה:>
אני רואה כאן בנוסח משהו שלא תיקנתם. בסעיף 3 דיברנו על שעות ועל ימים. 

<גיא גולדמן:>
כן. אמרנו ששיר תשנה.

<שיר שפר:>
כן. זה תיקון טכני. זה בסדר. אני אתקן.

<ענבל קורקוס:>
המחלקה המשפטית. אחרי שבדקנו את ההערה הזאת שלגבי מצהר יבשתי, כשמובלים טובין בדרך היבשה, את המצהר צריך יהיה להגיש 24 שעות ולא כמו שהיה כתוב בנוסח המקורי, יום קודם לכן. בפועל לא מגישים 24 שעות לפני אלא מגישים ערב לפני בגלל כל מיני הליכים שתלויים באישור שינוע של הטובין האלה באמצעות רשת. לכן אנחנו לא רוצים להחמיר ולהגיד 24 שעות כי מבחינתנו ערב קודם זה זמן מספיק טוב בשביל לשדר את המצהר. לכן אנחנו מבקשים להשאיר את הנוסח המקורי ולא לעבור לשעות, בגלל התהליכים המיוחדים במעברים.

<שיר שפר:>
שיהיה כתוב יום קודם.

<ענבל קורקוס:>
יום קודם. כן. 

<היו"ר משה גפני:>
מבחינתי זה בסדר אבל אני לא מבין את מה שאמרת.

<אמיר שני:>
אני אסביר.

<היו"ר משה גפני:>
תן לי, שלא ייראה שאני בכלל לא מבין את מה שהיא אומרת. אם זה 24 שעות או מגיש ערב קודם, אז מה קורה? זה לא בסדר? זה אותו הדבר. יום, הפירוש הוא 24 שעות על פי כל קנה מידה בעולם.
<יצחק וקנין (ש"ס):>
אולי תיקח את המושג של ההלכה. מעת לעת.

<היו"ר משה גפני:>
את יודעת מה? אני לא מתווכח. את אומרת שצריך יום, אז יהיה יום. אני לא מבין בזה אבל לא נורא. אני לא חייב להבין הכול. מה זה יום קודם?

<ענבל קורקוס:>
זה יותר מדויק להגיד ערב קודם אבל הכוונה היא שזה לא עד 24 שעות.

<היו"ר משה גפני:>
אז חבר הכנסת וקנין צודק. שיהיה כתוב יום לפי ההלכה. אם אתם מתעקשים על זה, אין לי בעיה. זה לא משנה.

<אמיר שני:>
אנחנו דיברנו בפעם הקודמת שלמעברי הגבול אין את הכלים, במיוחד כשתלוי בירדנים, אני מזכיר לכם, שאני יכול לספק את זה יממה קודם. נקודה.

<היו"ר משה גפני:>
אבל זה לא קשור ליום או ל-24 שעות. זה קשור לזה שצריך לכתוב, ואני לא יודע באיזה שלב נעשה את זה אבל נעשה את זה, שבמידה וזה לא תלוי בסוכן או בזה שאמור להביא את זה, אז אנחנו נצטרך להתייחס לזה. זה לא קשור לדיון הזה. הדיון הזה הוא דיון סמנטי.
<שיר שפר:>
אני רק מבקשת לחזור לנוסח, לסעיף 16 לנוסח. זה יוצא סעיף 53(א)(1)(א). יש כאן גם שינוי שעשיתם.

<לילי אור:>
כן. כדי להבחין בין המשלח לבין סוכן האנייה. 

(1) לעניין מטען שהובל לישראל דרך הים –
(1) לצורך פריקתו בישראל -
(1) יגיש סוכן האנייה ובאין סוכן אנייה – קברניט האנייה את המצהר לא יאוחר מ-24 שעות לפני הגעת האנייה לישראל, או בעת יציאת האנייה לישראל מהנמל האחרון שבו הוטען מטען המובל לישראל, לפי המאוחר.
הנוסח שהבוקר היה בפניכם הוא: 

(2) יגיש משלח בינלאומי את המצהר לא יאוחר ממועד פריקת הטובין בנמל.

אני אקריא מה אנחנו רוצים להכניס.
יגיש משלח בינלאומי את המצהר 24 שעות לפני הגעת האנייה לישראל. על אף האמור, בהפלגה לנמל בישראל שצפויה להימשך פחות מ-48 שעות, יגיש משלח בינלאומי את המצהר לא יאוחר - - -

<היו"ר משה גפני:>
איך הגענו כאן למשלח בינלאומי?

<לילי אור:>
זה הפיצול שעשינו.

<היו"ר משה גפני:>
אבל החלטנו שעל משלח בינלאומי עוד נדבר. אתם מסכימים למשלח בינלאומי?

<קריאה:>
זה בהסכמה.

<היו"ר משה גפני:>
לא שאלתי אתכם. אתם בהסכמה, זה ברור. אתם מסכימים?

<קריאה:>
לא.

<אמיר שני:>
אנחנו כרגע, עד שנקבל מסמך שנראה, לא מסכימים.

<לילי אור:>
על זה דיברנו לפני הישיבה.

<אמיר שני:>
דיברנו אבל אני רוצה לראות מסמך.

<לילי אור:>
אני מקריאה אותו.

<היו"ר משה גפני:>
איזה מסמך אתה רוצה לראות? זו הייתה המחלוקת העיקרית ביניכם. משלח בינלאומי. הגעתם להסכמה, אז הגעתם להסכמה. זה מותנה בזה שיראו לכם מסמך, אז אני רוצה לדעת מה המסמך.

<יצחק וקנין (ש"ס):>
לא מסמך. לדעתי זה הסעיף.

<קריאה:>
זה הניסוח.

<אמיר שני:>
אנחנו רוצים לראות את הנוסח ואת הניסוח בחוק.

<לילי אור:>
אני מקריאה אותו.

<יצחק וקנין (ש"ס):>
הם מקריאים עכשיו. מקובל עליך הניסוח כפי שהם הקריאו אותו?

<לילי אור:>
אני יכולה להקריא שוב.

"יגיש משלח בינלאומי את המצהר 24 שעות לפני הגעת האנייה לישראל. על אף האמור, בהפלגה לנמל בישראל שצפויה להימשך פחות מ-48 שעות, יגיש משלח בינלאומי את המצהר לא יאוחר מ-24 שעות מהגעת האנייה לישראל. יום שישי ויום שבת לא יבואו במניין 24 שעות".

<שמואל גרוסמן:>
אני יכול להתייחס לזה?

<היו"ר משה גפני:>
כן.

<שמואל גרוסמן:>
אנחנו ישבנו הבוקר בפגישה די חטופה כדי לנסות להגיע להסכמות. אמנם התקדמנו אבל קשה לומר שהגענו להסכמות.

<היו"ר משה גפני:>
בסדר. תגיעו להסכמות בהמשך. 
<שמואל גרוסמן:>
יש נושא של מצהר ושל תת מצהר. אני מצטער שאני נכנס לדברים טכניים אבל הם חשובים. מצהר הוגדר ויש נושא של תת מצהר. משלח בינלאומי רלוונטי רק למושג שנקרא תת מצהר. 

<היו"ר משה גפני:>
אני ממשיך הלאה. נחזור לעניין הזה. תצטרכו עוד לשבת ולגמור את זה. אני לא רואה כאן את הבעיה הגדולה.

<אבי ארדיטי:>
אנחנו מסתובבים סביב הנושא הזה כל כך הרבה זמן.

<היו"ר משה גפני:>
אתם לא תסתובבו עוד הרבה זמן. כנראה היום זה יסתיים. כנראה. אתם תצטרכו להיות גמישים ולהגיע לפתרונות. 

<שיר שפר:>
בפסקה (ב)(2) היה שינוי. הוועדה ביקשה לבחון כאשר הנסיעה היא פחות משישה ימים אם אפשר לתת יותר זמן, לשלוח את המצהר.

<לילי אור:>
שינינו את זה לתקופה ארוכה יותר. 

בפסקה (ב)(2) היה רשום בעת יציאת האנייה מכל נמל שבו הוטען מטען המובל לישראל ואנחנו שינינו את זה ובמקום זה יבוא: "24 שעות לפני הגעת האנייה לישראל או בעת יציאת האנייה מנמל הפקידה האחרון, לפי המאוחר".

<היו"ר משה גפני:>
בסדר. תמשיכי.

<שיר שפר:>
בסימן ה': הצהרת יבוא. ביקשנו לבדוק את עניין שטרי הביטוח והביטוח. פסקה (ג)(1). רצינו להבין למה רשום פעמיים.

<היו"ר משה גפני:>
אנחנו בסעיף 62(ג)(1). שאלנו למה צריך שיהיה כתוב שטרי הביטוח והביטוח. למה צריך פעמיים? אתם מוחקים אחד או אתם מסבירים אחד?

<אבירם אברמוביץ:>
היכן שמופיע לנו דמי הביטוח, לפעמים זה יכול להיות שטר הביטוח, לפעמים דמי הביטוח, אבל צריך לציין במפורש שאם זה שטר הביטוח, אנחנו צריכים שתמיד יופיעו גם דמי הביטוח, שלא יחסר נתון אחד.

<היו"ר משה גפני:>
בפסקה (1) כתוב חשבונות המכר, שטרי הביטוח ואז אתם מפרטים עוד דברים. אחר כך ממשיכים: לרבות דמי ההובלה, הביטוח ושאר תשלומים ששולמו בשלהם. הביטוח כבר כתוב קודם לכן.

<אבירם אברמוביץ:>
הכוונה לרבות דמי הובלה ודמי הביטוח במידה והם לא היו מצוינים בשטר הביטוח. אם שם לא מופיע דמי הביטוח, צריכים לציין במפורש שזה כולל גם את דמי הביטוח באותו שטר.

<אבי ארדיטי:>
למעשה דמי הביטוח, זה מה שהכי חשוב לנו אדוני כי אנחנו צריכים את דמי הביטוח. למעשה זה מה שהכי חשוב לנו.

<אמיר שני:>
לכן צריך להוריד את שטר הביטוח כי זאת הפוליסה ופוליסה, אף אחד לא נותן אותה. דמי הביטוח, זה בסדר. לא צריך גם וגם.

<אבי ארדיטי:>
לפעמים, כדי לדעת שדמי הביטוח הם סבירים או לא סבירים, אנחנו צריכים לדעת גם מה הפוליסה. זה חלק מהרעיון.
<היו"ר משה גפני:>
בסדר. הלאה.

<שמואל גרוסמן:>
סליחה, יש כאן עוד בעיה אחת. זה הוזכר בישיבה הקודמת. יש כאן משהו שמבחינתנו הוא מעורפל ולא ברור וחשוב שהוא לא יהיה מעורפל כי יש כאן גם חובות שכרוכים בעיצומים כספיים. נאמר מסמכים אחרים הנוגעים לטובין ומלמדים על ערכם במקום קנייתם. זה נוסח שאי אפשר להבין מה עומד מאחוריו. 

<היו"ר משה גפני:>
מה עומד מאחוריו?

<שמואל גרוסמן:>
צריכה להיות רשימה סגורה.

<היו"ר משה גפני:>
מה עומד מאחוריו?

<ענבל קורקוס:>
מה שעומד מאחוריו, יש בפקודת המכס פרק שלם על איך מעריכים טובין לצורך חישוב מסי יבוא. יש כל מיני תשלומים שמוסיפים, חוץ מחשבון הספק, יכולים להיות כל מיני תשלומים כמו למשל תשלום עבור תבניות, כל מיני דברים אחרים, שבעצם צריך להוסיף אותם לערך הטובין.

<היו"ר משה גפני:>
תסבירי שוב. את ההתחלה שמעתי. הם צודקים, זה מעורפל.

<ענבל קורקוס:>
אנחנו לא יכולים עכשיו לכלול כאן רשימה סגורה של מסמכים כי למשל המסמך המרכזי הוא חשבון ספק אבל יכולים להיות כל מיני צורות של כל מיני מסמכים שקשורים לאותם נתונים שצריך להוסיף לערך הטובין. לגבי מה שעורך דין גרוסמן אומר בעניין העיצומים, לעניין העיצומים למיטב הבנתי הסיכומים אתם דיברו על עיצומים, על מסמכים מאוד מסוימים ומאוד מאוד מוגדרים כך שזה לא פוגע.

<היו"ר משה גפני:>
הנוסח הזה, אני מסכים, בסופו של דבר אתם יכולים תמיד לתפוס סוכן ולהגיד שזה חל על זה, האמירה המעורפלת הזאת. אם אתם יכולים להיות יותר מדויקים, היה הרבה יותר קל. זה די מעורפל, כי כתוב מסמכים אחרים, כללית, הנוגעים לטובין ומלמדים על ערכם במקום קנייתם. זה אפשר כמעט על כל דבר לומר שהייתם צריכים להביא את זה. אם ישב שם פקיד עם לב רע, הוא יעשה נזקים לסוכן.

<קריאה:>
אין פקידים כאלה במכס.

<היו"ר משה גפני:>
לא. אני לא מתכוון בקדנציה הזאת. 

<ענבל קורקוס:>
אנחנו יכולים פשוט להוסיף את זה. מדובר במסמכים שכוללים את ההוצאות.

<היו"ר משה גפני:>
אני מבקש שתנסחו את זה יותר ספציפי ולא אמירה מעורפלת כזאת.

<ענבל קורקוס:>
בסדר.

<היו"ר משה גפני:>
אני לא מתכוון לקדנציה הזאת. אני אמרתי.

<קריאה:>
שטרי הביטוח יורד. נשאר רק דמי הביטוח, נכון?

<היו"ר משה גפני:>
לא. 

<אמיר שני:>
אין לנו שטרי ביטוח. 

<היו"ר משה גפני:>
רבותיי, נעשה סיכום בסוף. שטרי הביטוח לא ירד. הטענה שלכם על נוסח מעורפל, התקבלה.

<אמיר שני:>
אבל שטרי ביטוח, אין דבר כזה בכלל.

<היו"ר משה גפני:>
כל מה שתגידו אני צריך לקבל? נחזור בסוף ונראה. אני חושב שהם הסבירו את הנושא הזה.

<שיר שפר:>
דבר אחרון מהדיון הקודם הוא סעיף 62(ג)(4). גם אז ביקשה הוועדה לבדוק לגבי מסמכים שיקבע שר האוצר, אם אפשר להוריד משם את סוגיית שר האוצר.

<לילי אור:>
נכון. מה שעשינו, הוספנו את סעיף קטן (4): מסמך העברת בעלות לפני הגשת הצהרת יבוא.
ב-(5), במקום שר האוצר רשמנו: כל מסמך אחר שקבע המנהל בכללים.

<היו"ר משה גפני:>
בסדר.

<שיר שפר:>
עכשיו אנחנו ממשיכים היכן שהפסקנו. סעיף 65(ב).

<לילי אור:>
אני ממשיכה בהקראה.

65.
התרה לגבי טובין הכלולים בהצהרת יבוא

(1) הוגשה הצהרת יבוא, רשאי המנהל לתת, באופן מקוון, התרה לגבי הטובין הכלולים בה.
(2) על אף הוראות סעיף קטן (א), לא ייתן המנהל התרה כאמור באותו סעיף קטן אם מתקיים אחד מאלה:

(1) המנהל מצא כי לא קוימה הוראה לפי כל דין בקשר לייבוא הטובין, ובכלל זה מצא כי מתקיים אחד מאלה:

(1) ההצהרה כוללת פרטים לא נכונים.
ׁ(ב) ההצהרה אינה כוללת פרטים שיש לכלול בה לפי הוראות סעיף 62(ג).

ׁ(ג)
להצהרה לא צורפו מסמכים שיש לצרף לה לפי הוראות סעיף 62(ג), או שצורפו לה מסמכים כאמור שאינם שלמים או שאינם ניתנים לקריאה.

(ד)
לא שולמו מסי יבוא כדין.

(ה)
לא שולמה הוצאה שנתחייב בה אדם על פי פקודה זו בקשר לטובין המיובאים.

(2) לא ניתנה ערובה לקיום הוראות פקודה זו שדרש המנהל.

3) נתן המנהל התרה לגבי טובין הכלולים בהצהרת יבוא, כאמור סעיף קטן (א), ינהגו בטובין האמורים על פי ההצהרה.
4) החליט המנהל, כאמור בסעיף קטן (ב), שלא לתת התרה, יודיע על כך למגיש ההצהרה.

5) על אף הוראות סעיף קטן (ג), נתן המנהל התרה לגבי טובין הכלולים בהצהרת יבוא כאמור בסעיף קטן (א), והיה לו יסוד סביר להניח, טרם מסירתם של הטובין לצריכה בארץ, כי מתקיים לגבי הצהרת היבוא שהם נכללו בה האמור בסעיף קטן (ב), רשאי הוא להתלות את ההתרה או לבטלה.

65א.
שמירת מסמכים

הוגשה הצהרת יבוא, ישמור בעל הטובין את ההצהרה וכל מסמך שצורף אליה לפי סעיף 62(ג), בהתאם לכללים שיקבע המנהל.


65ב.
חובה להשיג על שאלות

מי שמגיש הצהרת יבוא חייב להשיב על כל שאלה בנוגע לטובין הכלולים בהצהרה, אם נדרש לכך בידי פקיד מכס.

<היו"ר משה גפני:>
למה זה כתוב בחוק?

<ענבל קורקוס:>
זה כבר הופיע בחוק. פשוט העברנו את הסעיף הזה למקום הרלוונטי.

<היו"ר משה גפני:>
אם המכס מבקש מזה שמייבא, הוא שואל אותו מה יש לו כאן או מה אין לך כאן, לא חשוב מה, צריך שיהיה כתוב בחוק? זה לא ברור וזה לא מובן מאליו מהחקיקה הכללית?

<ענבל קורקוס:>
הוא יכול להגיד שאתם דרשתם בחקיקה לצרף רק מסמכים מסוימים ופרטים מסוימים ודי בכך. אבל אם נדרשות הבהרות, כדאי שתהיה סמכות מפורשת כדי שאף אחד לא יטען טענות בעניין הסמכות. זאת דעתנו.

<אבי ארדיטי:>
לפעמים הדברים מעורפלים ואתה צריך להבהיר אותם. יש לנו את זה יום יום ושעה שעה.

<היו"ר משה גפני:>
בסדר. אז להוסיף את המלים "אך ורק", בגלל שאז הוא מתחיל לשאול אותו כל מיני שאלות ואומר שיש לו סמכות. ב-65ב. מי שמגיש הצהרה חייב להשיב על כל שאלה בנוגע לטובין. אך ורק בנוגע לטובין. 

<שרית פרבר:>
רציתי להעיר שעצם זה שהסעיף שם, מעבר לכך שהוא מקנה סמכות, הוא גם גודר אותה למה הוא יכול לשאול.

<היו"ר משה גפני:>
אמרתי. אך ורק. משרד המשפטים מסכים אתי. אני התכוונתי שיכול בקדנציה הבאה כמובן, לא בקדנציה הזאת כי פקידי המכס כולם טובים בקדנציה הזאת אבל יהיה איזה פקיד רע והוא יראה מישהו שהפרצוף שלו לא מוצא חן בעיניו, אז הוא יתחיל לשאול אותו שאלות. כל דבר הוא יגיד לו, זה בנוגע לטובין. לכן אני מבקש להדגיש שהשאלות, מה שהיא אמרה לגבי הנושא הזה של המכס, יהיה אך ורק לנושא של הטובין. שהוא לא יוכל לבוא ולשאול אותו שאלות כמו מה השעה. לא עכשיו. בקדנציה הבאה. 

<לילי אור:>


65ג.
הגשת מסמך אחר במקום הצהרת יבוא

על אף הוראות סעיף 62(א), רשאי המנהל להתיר, דרך כלל או בסוגי מקרים קבע, הגשת מסמך אחר, במקום הצהרת יבוא. התיר כאמור, יראו מסמך כאמור, לעניין כל דין, כהצהרת יבוא".

קודם תיקנו את סעיף 67 ועכשיו אנחנו מבטלים אותו בגלל מה שהוספנו ב-55א. 

21.
ביטול סעיף 67


סעיף 67 לפקודה בטל.

22.
החלפת סעיף 68


במקום סעיף 68 לפקודה יבוא:


"68.
רישיון מחסן

(1) בעל מחסן לא יאחסן בו טובין הנתונים לפיקוח רשות מכס אלא אם כן ניתן לו רישיון לכך מאת המנהל ובהתאם לתנאים שקבע המנהל ברישיון (בפרק זה – רישיון מחסן). המנהל רשאי לקבוע ברישיון את סוגי הטובין שניתן לאחסן כאמור במחסן.
(2) בעל רישיון מחסן יאחסן במחסן בהתאם להוראות לפי סעיף קטן (א) רק טובין שהוגשה לגביהם הצהרת יבוא לשם אחסנה, כאמור בסעיף 62(א)(2), וניתנה לגביהם התרה (בפרק זה – טובין שהותרו לאחסנה), ואולם רשאי המנהל, מטעמים מיוחדים או בסוגי מקרים שיקבע, להורות על אחסנת טובין שלא הוגשה לגביהם הצהרה כאמור.
(3) שר האוצר יקבע אילו סוגי טובין ניתן לאחסן במחסן רשוי מכל סוג, ותנאים לאחסנת טובין כאמור".

23.
תיקון סעיף 74


בסעיף 74 לפקודה –
(1) בכותרת השוליים, במקום "ההחסנה" יבוא "האחסנה".
(2) במקום "שנרשמו להחסנה" יבוא "שהותרו לאחסנה" ובמקום "ההחסנה הוגמרה" יבוא "האחסנה הסתיימה".

24.
תיקון סעיף 75

בסעיף 75 לפקודה, במקום "שנרשמו להחסנה ולא הוחסנו" יבוא "שהותרו לאחסנה ולא אוחסנו".

25.
תיקון סעיף 76

בסעיף 76 לפקודה, במקום "שנרשמו להחסנה" יבוא "שהותרו לאחסנה", ובמקום "עריכת הרשימה" יבוא "הגשת הצהרת היבוא לגביהם".

26.
תיקון סעיף 86


בסעיף 86 לפקודה, במקום "רשמון" יבוא "הגשת הצהרת יבוא".

<היו"ר משה גפני:>
אתם עוקבים אחרי כל מה שהיא מקריאה.

<קריאה:>
עד כה הכול בסדר.

<לילי אור:>
27.
החלפת סעיף 91


במקום סעיף 91 לפקודה יבוא:


"91.
הצהרה על טובין מוחסנים והתרתם


(1) בעל טובין מוחסנים המבקש להוציא טובין כאמור, כולם או חלקם, ממחסן רשוי, יגיש עליהם למנהל הצהרה שהיא אחת מאלה:

(1) הצהרת יבוא לשם צריכה בארץ.
(2) הצהרת יצוא.
(3) הצהרת יבוא לשם אחסנה במחסן רשוי אחר.

(2) לעניין הגשת הצהרה כאמור בסעיף קטן (א) ולעניין מתן התרה לגבי הטובין הכלולים בה יחולו, בשינויים המחויבים, הוראות הסעיפים המפורטים להלן, לפי העניין:

(1) לעניין הצהרה כאמור בסעיף קטן (א)(1) או (3) – סעיפים 62(ב) עד (ה) ו-63 עד 65ג.
(2) לעניין הצהרה כאמור בסעיף קטן (א)(2) – סעיפים 103(ב) עד (ו) ו-104".

28.
תיקון סעיף 92
בסעיף 92 לפקודה, במקום "טובין שהוחסנו או שנרשמו להחסנה או למסירה מן המחסן" יבוא "טובין שאוחסנו, טובין שהוגשה לגביהם הצהרת יבוא לשם אחסנה או טובין מוחסנים שהוגשה לגביהם הצהרה כאמור בסעיף 91(א)", ובמקום "סילוקם" יבוא "העברתם".

29.
תיקון סעיף 93

בסעיף 93 לפקודה, במקום הרישה עד המילים "או לשם ייצוא" יבוא "טובין מוחסנים שהוגשה לגביהם הצהרה כאמור בסעיף 91(א)(2) או (3), וניתנה לגביהם התרה".

30.
החלפת סעיף 94


במקום סעיף 94 לפקודה יבוא:


"94.
אחסנה להלכה

טובין שהותרו לאחסנה, לרבות טובין שהוגשה לגביהם הצהרה כאמור בסעיף 91(א)(3) (בסעיף זה – ההצהרה הראשונה) וניתנה לגביהם התרה, ולפני שאוחסנו הוגשה לגביהם הצהרת יבוא כאמור בסעיף 91(א)(1) או (3), יראו אותם כטובין שאוחסנו בהתאם להצהרה הראשונה".
31.
תיקון סעיף 98

בסעיף 98 לפקודה, במקום "שנרשמו ברשמון שנקבע, להפקדה" יבוא "שהותרו לאחסנה", ובמקום "מיום שהופקדו" יבוא "מיום שאוחסנו".

32.
החלפת סעיפים 103 ו-104


"103.
הצהרת יצוא

(1) בעל טובין המבקש לייצאם מישראל, יגיש עליהם למנהל הצהרת יצוא.
(2) על אף הוראות סעיף קטן (א) וחוק סוכני המכס, רשאי המנהל לקבוע תנאים או נסיבות שבהתקיימם רשאי אדם שאינו בעל הטובין להגיש הצהרת יצוא בעבור בעל הטובין.
(3) הצהרת היצוא תהיה ערוכה במבנה ולפי פרטים שקבע המנהל בכללים, דרך כלל או לסוגי מקרים, ויצורפו לה כל המסמכים המפורטים להלן, כשהם שלמים וניתנים לקריאה:

(1) חשבונות המכר, שטר המטען ומפרט אריזות.
(2) אם יצוא הטובין חייב בהיתר יצוא, רישיון יצוא או אישור יצוא – היתר, רישיון או אישור כאמור.
(3) מסמכי העדפה או חשבונית הצהרה כמשמעותה בהסכם בדבר הקמת אזור תעשייה מוכר (Qualified Industrial Zone – QIZ), לפי העניין.

(4) כל מסמך אחר שקבע המנהל.

(4) על אף הוראות סעיף קטן (ג), רשאי המנהל לפטור מהחובה לצרף מסמכים כאמור באותו סעיף קטן, כולם או חלקם, בהתקיים תנאים או נסיבות שקבע.
(5) הצהרת יצוא תוגש בטרם יוצאו הטובין מישראל, ואולם רשאי המנהל לקבוע פרטים או מסמכים שיהיה ניתן להגיש או לצרף להצהרה עד תום חמישה ימי עסקים ממועד יצוא הטובין.
(6) הגשת הצהרת יצוא לפי הוראות סעיף זה יכול שתיעשה בידי סוכן מכס כאמור בסעיף ,168 ובחוק סוכני המכס.
(7) הוראות סעיפים 64 עד 65ד יחולו לעניין הצהרת יצוא, בשינויים המחויבים ובשינוי זה: על אף האמור בסעיף 65(ב), המנהל לא ייתן התרה אם מצא כי לא קוימה הוראת דין בקשר לייצוא הטובין, או אם הטובין לא הובאו לאתר בפיקוח המכס.

104.
טובין שלא יוצאו

(1) טובין שהוגשה לגביהם הצהרת יצוא וניתנה לגביהם התרה, או טובין שהיו תחת פיקוח המכס לצורך יצואם, ולא יוצאו מישראל, רשאי בעל הטובין להגיש, בתוך שלושה חודשים מיום מתן ההתרה לגביהם או מיום שהובאו למקום שנקבע לייצוא, לפי העניין, ולעניין טובין המיוצאים דרך האוויר – בתוך 45 ימים מהמועד כאמור, בקשה לשחרורם מפיקוח המכס.
(2) לא יוצאו טובין כאמור בסעיף קטן (א) מישראל ולא הוגשה בקשה כאמור באותו סעיף קטן עד תום התקופה כאמור בו, רשאי גובה המכס למכור את הטובין או להשמידם.
(3) בקשה כאמור בסעיף קטן (א) תוגש בדרך שיקבע המנהל".

33.
תיקון סעיף 105


בסעיף 105 לפקודה –
(1) בכותרת השוליים, במקום "תעודות" יבוא "מסמכים".
(2) במקום "תעודות לטובין שנרשמו ליצוא" יבוא "כל תעודה או מסמך הנוגיים לטובין שהוגשה לגביהם הצהרת יצוא" ובמקום "במקום שנרשמו לו" יבוא "במקום האמור בהצהרה".
34.
תיקון סעיף 119


בסעיף 119 לפקודה, במקום "לרשמון היצוא" יבוא "להצהרת היצוא".

35.
תיקון סעיף 120

בסעיף 120 לפקודה, במקום "נרשמה לצריכה בארץ" יבוא "הוגשה לגביה הצהרת יבוא לשם צריכה בארץ וניתנה לגביה התרה".

36.
תיקון סעיף 123

בסעיף 123 לפקודה, במקום "לרשמם כדרך שרושמים סחורה או להחסינם" יבוא "להגיש לגביהם הצהרת יבוא או לאחסנם".

37.
הוספת סעיפים 123א ו-123ב


תחת כותרת פרק שמיני לפקודה יבוא:


"123א.
החייב במכס

(1) החייב בתשלום מכס על טובין הוא בעל הטובין.
(2) על אף הוראות סעיף קטן (א), רשאי אדם שאינו בעל הטובין, בהסכמת המנהל ובתנאים שיורה, לקבל על עצמו את תשלום המכס על טובין מסוימים, כולו או מקצתו, ויראוהו מעת הסכמת המנהל כאמור כחייב במכס על אותם טובין.

123ב.
תשלום המכס

(1) המכס על טובין מיובאים שחלה חובה להגיש לגביהם הצהרת יבוא לפי הוראות סימן ה' בפרק רביעי, ישולם בעת הגשת הצהרת היבוא.
(2) המכס על טובין שיובאו בדואר ישולם בעת הגשת הצהרת היבוא, ואם לא הוגשה הצהרת יבוא – בעת קבלתם בסניף הדואר.
<אמיר שני:>
זאת פריבילגיה שנותנים לדואר ישראל. כל מדינת ישראל צריכה לשלם את המסים ביום הצהרת היבוא. לדואר ישראל אומרים או ביום ההגעה או בסניף הדואר. למה?

<אבי ארדיטי:>
אין אפשרות לדואר ישראל. דואר הוא דואר. בתוך הדואר יש הליך שנקרא סוג של הליך של בלדרות. אין אפשרות להגיע טכנית גם לדואר פיזית ולמתחם במודיעין ולקבל את החבילה. כל הדואר בעולם, השיטה עובדת בצורה כזאת שאתה מגיע לסניף הדואר, מקבל את החבילה ומטבע הדברים, ברגע שאתה מקבל את החבילה, אתה משלם. יש לך את החיבור לתשלום. כך זה עובד. זה עובד כך במשך שנים. צריך אולי לתקן את חוק הדואר אבל זה לא צריך להיות כאן.

<אמיר שני:>
מה ההבדל מחברות הבלדרות? DHL, פדרל אקספרס, UPS, TNT שמגיעות לשדה התעופה. 

<היו"ר משה גפני:>
היום אתה מקבל את זה שם?

<אמיר שני:>
אתה משלם ביום ההגשה. הבלדרים משלמים.

<היו"ר משה גפני:>
אני שואל האם אתה מקבל את זה לא בדואר. את החבילה.

<אמיר שני:>
בטח שלא בדואר. בבית. מכל חברות הבלדרות, מביאים לך עד הבית בדיוק כמו הדואר, אחד לאחד.

<אבי ארדיטי:>
בדואר אתה לא מקבל את זה. זה לא אותו הדבר.

<אמיר שני:>
אותו הדבר בדיוק.

<אבי ארדיטי:>
זה לא אותו דבר. אנחנו לא הכתובת. זה חוק הדואר.

<היו"ר משה גפני:>
אני שואל אותך האם היום הסוכן או לא חשוב מי יכול לקבל את זה שלא בדואר. הוא יכול לקבל את זה בחברת בלדרות שהיא לא דואר.

<אבי ארדיטי:>
בוודאי שכן.

<היו"ר משה גפני:>
אז למה אתם כותבים כאן דואר?

<אמיר שני:>
זאת פריבילגיה לדואר.

<אבי ארדיטי:>
השיטה בדואר, גם האגרות שהדואר גובה וגם השיטה היא שיטה שונה לגמרי. דואר ישראל במקור אמור לספק מכתבים ובשנים האחרונות מיום ליום הכמות של החבילות הולכת וגדלה. אין לנו איזשהו רעיון.

<היו"ר משה גפני:>
אתם כותבים כאן מכס על טובין שיובאו בדואר. מכס על טובין שלא יובאו בדואר אלא בחברת בלדרות אחרת שהיא לא הדואר, מה אתו?

<ענבל קורקוס:>
כל מקרה שמגישים הצהרת יבוא, הכלל הוא שמגישים הצהרת יבוא כדי לשחרר את הטובין. בעת הגשת הצהרת יבוא משלמים את מסי היבוא בהתאם להצהרה. בדואר אין את כל המנגנון, למעט תהליך הבלדרות של הדואר ועוד מקרים חריגים, אין את כל התהליך של הגשת הצהרת יבוא. יש שם תהליך אחר יש הצהרת שולח שמודבקת על גבי החבילה ועובדי המכס מכינים שומות לצורך העניין.

<היו"ר משה גפני:>
אני שואל מה אתם כותבים או מה אתם אומרים על מכס על טובין שיובאו בחברת א', ב', ג'.

<ענבל קורקוס:>
אבל החברות האחרות וגם סוכני מכס אחרים מגישים הצהרת יבוא. אנחנו בסך הכול כאן מעגנים את המצב שקיים כבר שנים. אני בטוחה שהמכס גם היה שמח לקבל הצהרות יבוא מהדואר אלא שצריך לעשות שינוי.

אני גם רוצה לציין שיש דיונים. מעלים כל מיני טענות על פערים בין תהליכי דואר לחברות בלדרות ומשלוחים אחרים ואנחנו דנים בזה במסגרת איזושהי ועדה שהוקמה לבקשת משרד המשפטים ואנחנו בוחנים את כל זה.

<היו"ר משה גפני:>
אנחנו רואים את המילה דואר. אנחנו מקבלים, אני לא רוצה לומר דברים קיצוניים, אבל אני קיבלתי הזמנה בדואר לחתונה שהייתה בל"ג בעומר בשנה שעברה, קיבלתי את זה בשבוע שעבר. זה לא נורא. זה מקרה יחיד כי במקרים הרגילים מקבלים את מה ששלחו ב-ט' באב, מקבלים עכשיו ולא בל"ג בעומר. יש לנו טענות קשות. התקיימו כאן דיונים על הדואר. אני מניח שזה מה שהם מתכוונים. הם אומרים שהם רוצים לקבל את החבילה, הם עברו את המכס, עשו את כל הדברים האלה והם רוצים לקבל את החבילה בחברת בלדרות. למה אתם נותנים בחוק פריבילגיה רק לדואר? למה אתם לא כתבים משפט לגבי חברת בלדרות אחרת? אני רוצה לקבל את זה מהר.

<ענבל קורקוס:>
אין קשר למהירות של קבלת הדואר. חברות בלדרות וסוכני מכס וכל גורם אחר שהוא לא דואר, כדי לשחרר את הטובין, מגיש הצהרה. עם ההגשה של ההצהרה הוא משלם את מיסי היבוא. בדואר אין לי את התהליך הזה של הגשת הצהרה. הדואר לא מגיש לי הצהרות.

<אמיר שני:>
למה דבר כזה נאמר? יש סוכן מכס בדואר, סוכן מכס, חבר הארגון שהוא עובד עבור הדואר והוא מגיש הצהרות יבוא ביום הדין.

<ענבל קורקוס:>
יש כאן בלבול. נכון שיש גם תהליך של בלדרות בדואר, ה-EMS, ושם מוגשות הצהרות ושם באמת משלמים את מיסי היבוא עם הגשת ההצהרה. אנחנו מדברים על שאר הצהרות של הדואר ששם זה לא תהליך בלדרות. על זה אנחנו מדברים ולא על תהליך ה-EMS.

<היו"ר משה גפני:>
תעשו בבקשה סדר בעניין הזה.

<אבי ארדיטי:>
אדוני, אני אסביר לך.

<היו"ר משה גפני:>
לפני כן. אם היה כתוב כאן שבמידה וזה יובא בדואר, בגלל שבמקרים שזה לא יובא בדואר לא צריך את הסעיף הזה.

<אבי ארדיטי:>
אני אסביר. חברת הבלדרות של הדואר, ההתנהלות שלה וכל דבר שקשור, הוא בדיוק כמו חברות הבלדרות הרגילות. אין שום הבדל. זה אותו הדבר בדיוק. לגבי התהליך של דואר רגיל, אין מסר, כשהבן שלי או הבת שלי תזמין משהו מהאינטרנט, הדואר לא יודע מראש מה יש בתוך החבילה. צריך לייצר מסר. אנחנו עכשיו עושים איזושהי רפורמה, מינהל המכס דווקא מושך את הדואר לרפורמה מאוד משמעותית בנושא הזה לפיה כל חבילה שתגיע למדינת ישראל, באמצעות קלדניות יקלידו את הנתונים והם ידעו ויהיה איזשהו מסר. צריך להפריד בין הבלדרים לבין בלדרות שבתוך הדואר.
<היו"ר משה גפני:>
אני פחות אופטימי ממך. אני סוכן מכס, אני לא רוצה להביא דרך הדואר אלא אני רוצה דרך חברת בלדרות. למה אתה מוציא אותי מהחוק?
<אבי ארדיטי:>
אני מזמין את אדוני לראות.

<היו"ר משה גפני:>
לא, לראות לא. אני מגיע לדואר לקחת הזמנה מלפני שנה.

<אבי ארדיטי:>
אנחנו צריכים עוד כמה חודשים ואני מבטיח לך.

<היו"ר משה גפני:>
לא, אל תבטיח לי את זה. גם אני הבטחתי כיושב ראש הוועדה שאנחנו בתוך ארבעה חודשים נייעל את הדואר. כדאי לך להגיד בלי נדר כשאתה אומר את זה. זה בסדר מה שאתם אומרים על הדואר, לא מפריע לי, אבל אני שואל למה אין בחוק שאני יכול להביא את זה בדרך אחרת.

<ענבל קורקוס:>
זה רק כיסוי תשלום.

<שיר שפר:>
הכוונה היא שמה שהיום קורה באופן אוטומטי בחברות בלדרות מסוימות, לא קורה בדואר ולכן רוצים לרשום את זה.

<אבי ארדיטי:>
כי אין להם מסר. הם לא יודעים מראש. הם לא מקבלים מראש מסר מהחברה בחוץ לארץ שאומרת שבחבילה הזאת יש כך וכך.

<שיר שפר:>
זה סעיף שמשווה בין הדואר לבין החברות.

<ענבל קורקוס:>
הוא לא משווה. הוא בסך הכול אומר מתי משלמים.

<גיא גולדמן:>
הוא לא קובע מהותית משהו שאפשר בדואר ואי אפשר בחברה אחרת.

<אמיר שני:>
אני אתן לחברות הבלדרות לבוא. אני אמרתי את שלי. אני חושב שזו אפליה אבל אני לא רוצה להתווכח.

<היו"ר משה גפני:>
תגיד. אני לא מחכה לאף אחד.

<אבי ארדיטי:>
במה שקשור לבלדרות, במה שקשור לחברות הבלדרות בדואר, אין שום אפליה. זה בדיוק כמו תהליך בחברות בלדרות רגילות. 

<שמואל גרוסמן:>
אני רוצה במילה להסביר. אין ספק ואין מחלוקת שהיום הדואר הוא שחקן מרכזי בתחום היבוא של הסחר הבינלאומי. זה כבר מזמן לא מעטפות ומכתבים. הוא שחקן מרכזי היום כמו חברת בלדרות ביבוא ובסחר הבינלאומי. שני הסעיפים האלה יוצרים אפליה. הם אומרים שכל אחד אחר, חברות בלדרות, משלמים את המכס בעת הגשת הצהרת היבוא, הדואר הוא היחיד שהוא פטור מזה והוא יכול לדחות את התשלום רק כאשר הוא מוסר את החבילה בסניף הדואר. זאת אפליה.

<אבי ארדיטי:>
חברת הבלדרות של הדואר לא פטורה.

<שמואל גרוסמן:>
מי שנפגע מהאפליה הזאת בעיקר אלה חברות הבלדרות שלא נמצאות כאן עכשיו. לא באנו ללחום את מלחמתן. אבל צריך להיות ברור ומוסכם.

<היו"ר משה גפני:>
למה יש אפליה?

<שמואל גרוסמן:>
משום שחברות הבלדרות עושות בדיוק את אותה עבודה כמו הדואר, הן צריכות לשלם את המס בעת הגשת הצהרת היבוא.

<ענבל קורקוס:>
אבל הן לא מגישות הצהרת יבוא.

<שמואל גרוסמן:>
לא ישלמו את המס בעת הגשת הצהרת היבוא – הן לא יוכלו לשחרר את הטובין. הדואר הוא היחיד שיכול לשחרר את הטובין ולקבל תשלום בעת מסירת הטובין בסניף הדואר. חברות הבלדרות לא מורשות לעשות את זה. הן לא יכולות להוציא את הטובין מפיקוח המכס אלא לאחר השחרור. יש כאן אפליה ואני חושב שכולם מכירים בה.

<היו"ר משה גפני:>
למה אתם מפלים את הדואר?

<אבי ארדיטי:>
זאת לא אפליה. אין אפליה אדוני. אני הדגשתי. יש שני תהליכים שהם שונים. יש תהליך אחד של חברות הבלדרות שנמצאות בתוך הדואר, שחברת הבלדרות של הדואר הרגילה היא מתנהלת בדיוק כמו שאר חברות הבלדרות.

<היו"ר משה גפני:>
אבל אם הוא לא משלם בעת הגשה?

<אבי ארדיטי:>
הוא משלם בעת ההגשה.

<היו"ר משה גפני:>
אבל כתוב בסעיף לא. אם לא הוגשה הצהרת יבוא, בעת קבלתם בסניף הדואר.

<ענבל קורקוס:>
אם לא הוגשה הצהרת יבוא אבל חברת הבלדרות של הדואר כן מחויבת בהגשת הצהרת יבוא כך שממילא היא צריכה להגיש במועד הצהרת היבוא.
<היו"ר משה גפני:>
אבל למה כתבתם את הסעיף הזה? אם לא הוגשה? הרי הם חייבים.

<ענבל קורקוס:>
אנחנו מעגנים את המצב הקיים. זה תהליך אחר לחלוטין. הדואר כדואר, שאר הטובין שלא מגיעים דרך חברת הבלדרות, אין לנו הצהרות יבוא. זה המנגנון שקיים.

<היו"ר משה גפני:>
אם אתם יכולים להתקשר לחברת הבלדרות, אם הם לא באים לכאן. סדר היום הוא פומבי. אם הם לא באים לכאן, סימן שהם סבורים שזאת לא אפליה.

<אמיר שני:>
אדוני צודק במאה אחוזים.

<היו"ר משה גפני:>
אתם באים בהתמדה, הייתם גם בישיבה הקודמת ואתם נמצאים כאן כל הזמן. אם אחרים לא באים, סימן שהם סבורים שזה בסדר.

<אמיר שני:>
נכון. אני מסכים לכל מילה. 

<לילי אור:>
(3) תשלום המכס לפי הוראות סעיף זה ייעשה בדרך שיקבע המנהל.
(4) אין בהוראות סעיף זה כדי לגרוע מהוראות סעיף 81".

38.
החלפת סעיף 124


במקום סעיף 124 לפקודה יבוא:


"124.
המועד הקובע לעניין שיעור המכס

(1) מכס ישולם לפי השיעור החל במועד התשלום.
(2) על אף הוראות סעיף קטן (א), המכס על טובין שיובאו באמצעות הדואר ולא הוגשה לגביהם הצהרת יבוא, ישולם לפי השיעור החל במועד עשיית השומה עליהם.
(3) המכס על טובין מיובאים שחלה חובה להגיש לגביהם הצהרת יבוא לפי הוראות סימן ה' בפרק רביעי, ולא הוגשה לגביהם הצהרה כאמור, ישולם לפי השיעור החל בעת יבואם, ואם מועד יבואם אינו ידוע – בעת עשיית השומה עליהם.
(4) על אף הוראות סעיף 123ב(א) שוחררו טובין מפיקוח רשות המכס בפטור מותנה, והוכח להנחת דעתו של המנהל כי חדל להתקיים לגביהם תנאי מהתנאים למתן פטור, תחול החובה לשלם את המכס בעד אותם טובין במועד שבו חדל להתקיים התנאי כאמור, ואם המועד האמור אינו ידוע – במועד הגשת הצהרת היבוא, ולפי השיעור החל במועד כאמור. לעניין זה – "פטור מותנה" – פטור או הקלה משיעור המכס החלים לגבי טובין מיובאים בהתקיים תנאי הנוגע לשימוש בטובין, למעט פטור או הקלה החלים בכניסה זמנית, שקבע שר האוצר בצו לפי פקודת תעריף המכס הפטורים.
(5) שוחררו טובין מפיקוח רשות המכס בפטור ממכס לפי סעיף 162, והוכח להנחת דעתו של המנהל שלא התקיים לגביהם תנאי מהתנאים לפי אותו סעיף למתן פטור, יחולו לעניין החובה לשלם את המכס בעד אותם טובין, ולעניין שיעור המכס שיחול, הוראות סעיף 123ב(א) והוראות סעיף קטן (א) בהתאמה.
(6) אין בהוראות סעיף זה כדי לגרוע מההוראות לפי סעיפים 140 ו-160ב".

39.
תיקון סעיף 140

בסעיף 140 לפקודה –
(1) בכותרת השוליים, במקום "בתסקיר" יבוא "במצהר".
(2) במקום "בתסקיר של כלי הובלה" יבוא "במצהר" ובמקום "התסקיר על הטובין" יבוא "המצהר שהטובין נכללים בו".

40.
תיקון סעיף 143

בסעיף 143 לפקודה, במקום "ולפני שנרשמו הטובין לצריכה בארץ" יבוא "ולפני שהוגשה לגבי הטובין הצהרת יבוא לשם צריכה בארץ, כאמור בסעיף 62(א)(1)".

41.
תיקון סעיף 144


בסעיף 144 לפקודה, במקום "תסקיר על האנייה" יבוא "מצהר על האנייה ומטענה".

42.
ביטול סעיפים 146 ו-147


סעיפים 146 ו-147 לפקודה – בטלים.

43.
תיקון סעיף 153


בסעיף 153 לפקודה –
(1) ברישה, במקום "ונרשמו לשימוש בה" יבוא "והוגשה לגביהם הצהרת יבוא לשם צריכה בארץ".
(2) בפסקה (1), במקום "רישומם לשימוש בישראל לאחר שהוחזרו אליה" יבוא "הגשת הצהרת היבוא לגביהם לאחר שהוחזרו לישראל", במקום "שנרשמו כאמור" יבוא "שהוגשה לגביהם ההצהרה כאמור", במקום "ורישומם לראשונה" יבוא "והגשת הצהרת היבוא לגביהם לראשונה", ובמקום "הרישום לשימוש בישראל אחרי שהוחזרו אליה" יבוא "הגשת הצהרת היבוא לגביהם לאחר שהוחזרו לישראל".
(3) בפסקה (2), במקום "שנרשמו לשימוש בישראל לאחר שהוחזרו אליה" יבוא "שהוגשה לגביהם הצהרת היבוא לאחר שהוחזרו לישראל", במקום "שנרשמו כאמור" יבוא "שהוגשה לגביהם ההצהרה כאמור", ובמקום "ורישומם לראשונה" יבוא "והגשת הצהרת היבוא לגביהם לראשונה".
44.
תיקון סעיף 154


בסעיף 154(ג) לפקודה, במקום "ברשמון הטובין" יבוא "בהצהרת היבוא".

45.
תיקון סעיף 156


בסעיף 156 לפקודה –
(1) בסעיף קטן (א), המלים "תשעים אחוז מסכום" יימחקו.
שימו לב, זה לא מה שהיה בעבר.

<קריאה:>
אפשר להסביר את השינוי הזה?

<אבי ארדיטי:>
אנחנו מיטיבים עם הציבור. בעבר אם היית מייצא טובין ומחזיר אותם לספק בחוץ לארץ, היינו מאפשרים עד תשעים אחוזים מהתשלום. עכשיו אנחנו מאפשרים עד מאה אחוזים, החזר של המסים.

<רז הילמן:>
איגוד לשכות המסחר שמאוד מברך על התיקון הזה. זה משהו שאנחנו גם ביקשנו. בניסוח יוצא משפט לא מחובר. קודם כל, צריך גם את המילה "של" למחוק ואחרי המילה השבון, צריך להוסיף את המילה "מלא". יותר עליהן השבון מלא.

<לילי אור:>
הוא מדבר על הנוסח שיוצא בסעיף 156.

<רז הילמן:>
כן. אחרי התיקון. המשפט הוא: טובין שיובאו ואז יש כל מיני קריטריונים, יותר עליהם השבון וצריך להיות שיותר עליהם השבון מלא. 

<שיר שפר:>
השבון המכס ששולם.

<אבי ארדיטי:>
כתבנו תשעים אחוזים. המשמעות היא שזה מלא.

<לילי אור:>
במקום השבון של המכס אתה רוצה השבון של מלוא המכס?

<רז הילמן:>
כן. שלא יהיו אי הבנות.

<אבי ארדיטי:>
זאת אותה משמעות.

<רז הילמן:>
רק שלא יהיו אי הבנות.

<היו"ר משה גפני:>
להוסיף את המילה מלא. השבון מלא. אם טובים, אז עד הסוף.

<לילי אור:>
(2) בסעיף קטן (ב), במקום "לשנה" יבוא "לשלוש שנים" והסיפה החל במלים "ובאישור שר האוצר" – תימחק.
(3) סעיף קטן (ג) – בטל.
46.
תיקון סעיף 162א


בסעיף 162 לפקודה –
(1) במקום כותרת השוליים יבוא "אי מתן התרה לגבי טובין הכלולים בהצהרת יבוא".
(2) במקום "כאמור בסעיף 160" יבוא "כאמור בסעיף קטן (א)(2) של סעיף 160ב", אחרי "שקבע המנהל" יבוא "כאמור בסעיפים קטנים (ב) ו-(ג) של הסעיף האמור", ובמקום הסיפה החל במילים "רשאי גובה המכס" יבוא "רשאי המנהל שלא לתת התרה לגבי טובין של החייב שנכללו בהצהרת יבוא אחרת שהגיש עד לתשלום המכס והריבית".

47.
תיקון סעיף 167


בסעיף 176(ב) לפקודה, במקום "רשמונות" יבוא "הצהרות".

48.
החלפת סעיף 168


במקום סעיף 168 לפקודה יבוא:


"168.
סוכן מכס

(1) בעל טובין רשאי לקיים הוראה מההוראות לפי פקודה זו באמצעות סוכן מכס.
(2) סוכן מכס לא יפעל בעבור בעל טובין, כאמור בסעיף קטן (א), אלא אם כן הגיש לרשות המכס כתב הרשאה חתום מאת בעל הטובין, בטופס שקבע המנהל ובאופן שקבע. חתימתו של בעל הטובין על כתב ההרשאה כאמור תאומת בדרך שיקבע המנהל.
(3) כתב הרשאה כאמור בסעיף קטן (ב) יוגש למנהל באמצעות מסר אלקטרוני לפי הוראות פרק 14 א'. בהגשת כתב הרשאה לפי הוראות סעיף קטן זה, בידי בעל הטובין, לא יידרש אימות חתימתו כאמור בסעיף קטן (ב).
<אמיר שני:>
כאן זה לא רק אלקטרוני. הוא יכול להגיש את זה גם בכתב.

<היו"ר משה גפני:>
דיברנו על זה בישיבה הקודמת.

<אמיר שני:>
 אין לו כרטיס חכם, הוא מעביר את זה ידני. אני מאמת אותו. או לכתוב לרבות או להוריד את המילה.

<אבי ארדיטי:>
אפשר לומר לרבות אימות פיזי. 

<אמיר שני:>
כתוב כאן רק מסר אלקטרוני. יש לקוח שאין לו כרטיס חכם, הוא יבואן קטן, הוא מגיע ומציג.

<היו"ר משה גפני:>
מה שאבי אמר. להוסיף את זה. לרבות אימות פיזי.

<לילי אור:>
(4) על אף הוראות סעיף קטן (א), רשאי נוסע להסמיך כל אדם לפדות בעבורו טובין שהם מטען לוואי של הנוסע".

49.
תיקון סעיף 196

בסעיף 196 לפקודה, במקום "שנרשמו שלא כדין" יבוא "שהוגשה לגביהם הצהרת יבוא או הצהרת יצוא שלא כדין".

50.
תיקון סעיף 197


בסעיף 197 לפקודה, במקום "רשמון" יבוא "הצהרה לפי פקודה זו".

51.
תיקון סעיף 198


בסעיף 198 לפקודה –
(1) בכותרת השוליים, במקום "רשמון נכון" יבוא "הצהרה נכונה".
(2) במקום "או רישומם לשם תשלום מכס או למטרות שבגללן נתבע פטור ממכס" יבוא "או הפרטים שנכללו לגביהם בהצהרת היבוא או בהצהרת היצוא" ובמקום "להתיר כל רשמון עליהם" יבוא "לתת התרה לגבי הטובין הכלולים בהצהרה כאמור".
52.
תיקון סעיף 204


בסעיף 204 לפקודה –
(1) בפסקה (9), במקום "רשמון, חשבון מכר" יבוא "הצהרת יבוא, הצהרת יצוא, חשבון מכר".
(2) בפסקה (14), במקום "ברשמון" יבוא "בהצהרת יבוא או בהצהרת יצוא".
(3) בסופו יבוא "בסעיף זה, "טובין חבי מכס" – לרבות טובין שחלים עליהם מסי יבוא אחרים".
53.
תיקון סעיף 212



בסעיף 212 לפקודה, בסעיף קטן (א) –
(1) בפסקה (4), במקום "רשמון כוזב או לא נכון" יבוא "הצהרת יבוא או הצהרת יצוא כוזבת או לא נכונה".
(2) בפסקה (12), במקום "בתסקיר של האנייה" יבוא "במצהר".
<היו"ר משה גפני:>
עד עכשיו ההערות שהיו לכם, מחוץ לאלו בהן נדבר בסוף, אני סומך על זה שאתם אומרים שזה בסדר. אני סומך על כך שעד עכשיו לא היו בעיות.

<אמיר שני:>
אמת.

<לילי אור:>
54.
הוספת פרק שלושה עשר א'


אחרי סעיף 223 לפקודה יבוא:

"פרק שלושה עשר א': אמצעי אכיפה מינהליים

סימן א': הגדרות


223א.
הגדרות



בפרק זה –


"יבואן" – בעל טובין המיובאים לישראל שהוא אחד מאלה:

(1) מי שמייבא טובין לצורכי עסק כהגדרתו בחוק מס ערך מוסף.
(2) מלכ"ר או מוסד כספי, כהגדרתם בחוק מס ערך מוסף, המייבא טובין לצורך פעילותו.
(3) מי שמייבא טובין לשימוש עצמי כהגדרתו בסעיף 129, שמתקיימים לגביו תנאים שקבע שר האוצר, בהסכמת שר המשפטים.
<היו"ר משה גפני:>
למה אתם לא מכניסים כאן את ועדת הכספים?, לא צריך? גם שר האוצר וגם שר המשפטים. לא צריך גם אותנו? שיר, מה את אומרת? טוב. אנחנו חלשים היום.

<לילי אור:>
"יצואן" – בעל טובין המבקש לייצאם מישראל, שהוא אחד מאלה:

(1) מי שמייצא טובין לצורכי עסק כהגדרתו בחוק מס ערך מוסף.
(2) מלכ"ר או מוסד כספי, כהגדרתם בחוק מס ערך מוסף, המייצא טובין לצורך פעילותו.
(3) מי שמייצא טובין לשימוש עצמי כהגדרתו בסעיף 129, שמתקיימים לגביו תנאים שקבע שר האוצר, בהסכמת שר המשפטים.
סימן ב': עיצום כספי


223ב.
עיצום כספי

(1) מי שהגיש מצהר הוכלל פרטים לא נכונים, בניגוד להוראות סעיף 53(א), רשאי המנהל להטיל עליו עיצום כספי לפי הוראות סימן זה בסכום של 2,500 שקלים חדשים. האמור בסעיף זה לא חל על משלח בינלאומי.
<שיר שפר:>
למה?

<היו"ר משה גפני:>
נתחיל קודם ב-2,500 שקלים. אם אני מייבא סחורה ב-100 אלף שקלים או שאני מייבא סחורה ב-2,000 שקלים, אותו עיצום כספי?

<לילי אור:>
כן. 

<היו"ר משה גפני:>
למה?

<אבי ארדיטי:>
זה לא מי שמייבא אלא מי שמוביל.

<היו"ר משה גפני:>
למה אין הבדל בגובה המשלוח?

<אבי ארדיטי:>
קודם כל, המצהר הוא משהו עצום. מצהר הוא לא ספציפית לזה. אנחנו מדברים על סוכני אנייה. המצהר, אנחנו חייבים את המצהר כדי לנטר את המשלוחים שאנחנו רוצים לבדוק אותם עוד לפני שזה מגיע למדינת ישראל, הן ביטחונית.
<היו"ר משה גפני:>
את זה הבנתי. בסדר אבל אני שואל לגבי הקנס.

<אבי ארדיטי:>
אנחנו מדברים על אלפי מכולות. לא תמיד זה ערך כספי.

<היו"ר משה גפני:>
אבי אומר שמצהר, הכוונה למשלוח ענק.

<אמיר שני:>
זאת יכולה להיות מכולה וזאת יכולה להיות כל האנייה. 

<אבי ארדיטי:>
נכון.

<אמיר שני:>
אנייה עם אלף מכולות. זה יכול להיות מאה קילו וזה יכול להיות 150.

<היו"ר משה גפני:>
למה משלח בינלאומי לא? עוד לא הבנו מה זה משלח בינלאומי, אבל למה לא?

<קריאה:>
הוא לא אחראי על המצהר.

<אמיר שני:>
הוא לא אחראי על מצהרים, לא בארץ ולא בעולם. 

<היו"ר משה גפני:>
אבל משלח בינלאומי, עוד לא סיכמנו.

<שמואל גרוסמן:>
אני רוצה לומר מילה אחת לגבי מצהרים. צריך להבין שמצהרים זה מושג שהוא חל על עולם סוכני האנייה. זה שידור שמלמד מה יש בכל האנייה ובכל המטוס. זה לא בעולם של סוכני המכס ולא של המשלחים הבינלאומיים. 

<היו"ר משה גפני:>
נראה לי שאחרי החוק הזה אני עוזב את הכנסת ואו שאני אהיה סוכן מכס או אני עובר לעבוד במכס.

<משה אשר:>
או שתהיה קברניט על האנייה.

<היו"ר משה גפני:>
על זה לא חשבתי. 

<לילי אור:>
(2) מי שהפר הוראה מההוראות לפי פקודה זו, כמפורט להלן, רשאי המנהל להטיל עליו עיצום כספי לפי הוראות סימן זה, בשיעור של 10 אחוזים ההפרש מסי היבוא, או 5,000 שקלים חדשים, לפי הגבוה:

(1) יבואן שהגיש, בעצמו או באמצעות סוכן מכס, הצהרת יבוא הכוללת פרט לא נכון, או שלא צירף להצהרת היבוא שהגיש כאמור מסמך שהיה עליו לצרף לה, בניגוד להוראות לפי סעיף 62.
<אמיר שני:>
תיקון קטן. ב-223ב(א) שאמרתם לא משלח בינלאומי, גם לא סוכן מכס כי במצהר יבשתי זה סוכן מכס ולא משלח. דיברנו וגם הסכמנו על כך. בסעיף 223ב(א), מצהר הכולל פרטים לא נכונים בניגוד להוראות סעיף 53א, רשאי המנהל להטיל עליו עיצום כספי לפי הוראות סימון 2,500 שקלים, לא כולל משלח ולא כולל סוכן מכס כי במעברי הגבול זה סוכן מכס. המצהר הוא לא של סוכן המכס אלא הוא של הירדנים לצורך העניין. אנחנו מדברים על ירדן.

<אבי ארדיטי:>
החובה של סוכן המכס להגיש את המצהר. מה זאת אומרת? 

<אמיר שני:>
ממש לא. 

<סוזי בן יאיר:>
אפשרנו ביבשתי בגלל שאין לנו משלח. הסמכנו את סוכני המכס להתנהג כמו משלחים.

<אמיר שני:>
משלח. נכון.

<שיר שפר:>
אם הוא מגיש מצהר לא נכון, לא יהיה עיצום?

<סוזי בן יאיר:>
בוודאי שכן.

<אמיר שני:>
כמו שבאוויר אין לי או בים אין לי מצהר. זה לא תלוי בנו. אלה החברות הירדניות שמעבירות משאיות.

<היו"ר משה גפני:>
אבי, אנחנו סיכמנו שבסוף נגיד שבמקום שבו הסוכן – הם כל הזמן מדברים על הירדנים – זה לא תלוי בו, לא יהיה לו את העיצומים. אם זה לא תלוי בו, הוא לא אחראי.

<אבי ארדיטי:>
אנחנו מדברים על מקום שזה כן תלוי בו.

<היו"ר משה גפני:>
אם זה תלוי בו, למה לא תהיו אחראים?

<אמיר שני:>
היכן שתלוי בי, אין שום בעיה.

<היו"ר משה גפני:>
בסדר. אנחנו ננסח את זה.

<רז הילמן:>
הערה. הקריאו את סעיף 223ב(ב)(1) שמתייחס לעיצומים על יבואנים. שוחחנו עם הצוות.

<היו"ר משה גפני:>
אבי, אני מבקש שתחשבו כבר עכשיו איך פותרים את הבעיה הזאת כי הטענה הזאת היא טענה נכונה.

על איזה סעיף אתה מדבר?

<רז הילמן:>
אני מדבר על הסעיף של עיצומים כספיים על יבואן. סעיף 223ב(ב)(1). דיברנו עם נציגי המכס על עקרונות בהם יבואנים יהיו פטורים ואנחנו צריכים לנסח את זה. הם סיכמו אתנו שזה ידובר בהמשך.

<היו"ר משה גפני:>
מה סיכמתם?

<רז הילמן:>
במקרים בהם יבואן מתנהל כך שהוא מצהיר ונותן את כל המידע לסוכן המכס, לא יהיה מצב שהוא יהיה חשוף לעיצום כספי.

<היו"ר משה גפני:>
אבל מדובר כאן על יבואן שהגיש הצהרת יבוא שכוללת פרט לא נכון או שהוא לא צירף להצהרה מסמך שהיה עליו לצרף.

<רז הילמן:>
אנחנו מדברים על סעיף שבעצם יאמר שאם היבואן את המידע המלא מסר לסוכן המכס שלו, לא יפנו אליו ויטילו עליו עיצום כספי. האופן המדויק בו זה ינוסח, תלוי בפרטים. יש גם נושאים שקשורים לתקנות ההפחתה שצריכים לעשות שם התאמות.

<גיא גולדמן:>
אנחנו חודשים רבים יושבים עם סוכני המכס.

<היו"ר משה גפני:>
 זה שאתם יושבים, על זה אתם מקבלים משכורת. אני מקבל משכורת כדי להפריע לכם. הוא מדבר על ניסוח, אז ניסוח, בסדר.

<רז הילמן:>
לא. זאת גם מהות.

<גיא גולדמן:>
הם מבקשים הקלות בדומה להקלות שסוכמו עם סוכני המכס אלא שסוכני המכס פנו אלינו לפני חודשים רבים ואיגוד לשכות המסחר פנה לפני ימים, לפני שבוע, ולכן זה עדיין לא הבשיל.

<היו"ר משה גפני:>
אבל למה זה לא צריך להיות אותו הדבר?

<ענבל קורקוס:>
יש ניואנסים. יש הבדלים.

<היו"ר משה גפני:>
אני מבקש ניסוח לפני שאני מצביע. 

<לילי אור:>
(2) יצואן שהגיש, בעצמו או באמצעות סוכן מכס, הצהרת יצוא הכוללת פרט לא נכון, או שלא צירף להצהרת היצוא שהגיש כאמור מסמך שהיה עליו לצרף לה, בניגוד להוראות לפי סעיף 103.
(3) סוכן מכס שפעל בעבור בעל טובין בלא שהגיש לרשות המכס כתב הרשאה, בניגוד להוראות לפי סעיף 168(ב).
בהתאם להסכמות שהיו עם סוכני המכס העברנו את זה לסעיף אחר שיופיע בסוף כסעיף (ח) ואני מקריאה.

<קריאה:>
אנחנו מנסים להבין לאן הוא נכנס.

<לילי אור:>
אני מסבירה. היה סעיף (3) וביקשנו לעשות בו קצת שינויים. אני מוציאה אותו מ-(3), היכן שהוא היה, ואנחנו קובעים לו יישום חדש שיהיה בסוף הסעיף, כסעיף קטן (ח). הוא השתנה מעט בהתאם למה שסיכמנו אתם הבוקר.
"סוכן מכס שפעל בעבור בעל טובין והגיש לרשות המכס כתב הרשאה שלא מטעמו של בעל הטובין, בניגוד להוראות סעיף 168(ב)".
זה יהיה סעיף קטן (ח) בתוך סעיף 223ב. 

<היו"ר משה גפני:>
את יכולה להסביר לנו למה אתם מזיזים את זה? למה המקום הזה לא טוב?

<לילי אור:>
כי הם רצו לשנות את גובה העיצום. זה היה בסעיף שהעיצום עליו הוא 25,000 שקלים חדשים.

<היו"ר משה גפני:>
ולאיזו הסכמה הגעתם? שזה לא יהיה 25,000 שקלים אלא כמה?

<לילי אור:>
5,000 שקלים.

<היו"ר משה גפני:>
למה אי אפשר לכתוב את זה ולהפסיק לבלבל אתנו? במקרה הזה יהיה 5,000 שקלים.

<לילי אור:>
זה יהיה 5,000 שקלים.

<היו"ר משה גפני:>
למה זה צריך להיות במקום אחר?

<לילי אור:>
זה בתוך אותו סעיף של העיצומים של ה-5,000. זה פשוט יצא מהקטגוריה של 25,000 שקלים.

<שמואל גרוסמן:>
אנחנו ישבנו הבוקר ומנסים להתקדם. צריך לראות את הכול כתוב. אני רוצה לומר משהו לנושא כתב ההרשאה. אנחנו מסכימים להפריד בין שני סוגים של הפרות. הפרה אחת היא הפרה קלה יותר. סוכן מכס בטעות לא מאמת. זה לא 5,000 שקלים אלא 400 שקלים. מה שהקריאה עורכת הדין לילי אור כרגע, אלה מקרים מאוד חמורים שסוכן מכס למעשה מזייף ייפוי כוח. הוא מגיש ייפוי כוח בכלל של מישהו אחר או שאין לו ייפוי כוח והוא מתחזה. אני רוצה שיהיה ברור ושהנוסח ישיג את המצב שעיצום כל כך גבוה של 5,000 שקלים מתייחס באמת לזיוף של ייפוי כוח.

<היו"ר משה גפני:>
הם טוענים, ואתם כנראה מסכימים לזה, כנראה הסכמתם לזה בבוקר, שיש שני סוגי עיצומים. יש עיצום על עבירה שהעבירה הזו נעשתה במזיד ואז הסכום הוא 5,000 שקלים וזה בסדר. אבל יש עבירות או עיצומים על סעיפים שהם סעיפים טכניים ושם הסכום הוא לא 5,000 שקלים אלא 400 שקלים.

<לילי אור:>
נכון. זה מופיע.

<שיר שפר:>
אני רוצה להבין. פסקה (3) לגמרי יורדת והופכת להיות (ח) בהמשך.

<לילי אור:>
נכון.

<שיר שפר:>
את פסקה (3) מורידים.

<לילי אור:>
כן.
(3) מי שהפר הוראה מההוראות לפי פקודה זו, רשאי המנהל להטיל עליו עיצום כספי כמפורט להלן, לפי הוראות סימן זה, בגובה 1 אחוז מהפרש מסי היבוא שנוצר, אך לא יותר מ-5,000 שקלים חדשים ולא פחות מ-500 שקלים חדשים.
(1) סוכן מכס שהגיש הצהרת יבוא הכוללת פרט לא נרכן, או שלא צירף להצהרת היבוא שהגיש, מסמך שהיה עליו לצרף לה, בניגוד להוראות לפי סעיף 62.
(2) סוכן מכס שהגיש הצהרת יצוא הכוללת פרט לא נכון, או שלא צירף להצהרת היצוא שהגיש, מסמך שהיה עליו לצרף לה, בניגוד להוראות לפי סעיף 103.

<אמיר שני:>
ביצוא לא היה חסר.

<שמואל גרוסמן:>
לא יכול להיות חסר ביצוא.

<קריאה:>
הסעיף כאן לא רלוונטי. דיברנו על זה בבוקר. הוא לא צריך להיות כאן.

<היו"ר משה גפני:>
למה זה לא יכול להיות בהצהרת יצוא?

<אמיר שני:>
כי אין מסים ביצוא. אין בכלל מסים. 

<ענבל קורקוס:>
הסעיף מתייחס גם ליבוא וגם ליצוא. ביבוא יכול להיות חסר. 

<היו"ר משה גפני:>
אני שואל לגבי היצוא.

<ענבל קורקוס:>
כן, אבל הסעיף, המדרגה הזאת מתייחסת גם להצהרת יבוא וגם להצהרת יצוא. ביבוא יכול להיות חסר ולכן כדי ליצור כמה שפחות מדרגות, אין צורך.

<היו"ר משה גפני:>
את היצוא תורידו.

<קריאה:>
אבל לא פחות מה-500.

<ענבל קורקוס:>
כן. 500 היא מדרגה של 500.

<משה אשר:>
גם אם אין לך גירעון ביצוא, יש לך את הרף של ה-500.

<שמואל גרוסמן:>
ממש שלא.

<אבי ארדיטי:>
ביצוא יכולים למסור לנו מסמכים לא נכונים שהם יכולים להשתמש בהם. יכולים להגיש מסמכים פיקטיביים כדי להלבין הון, כדי להבריח כסף לחוץ לארץ.

<משה אשר:>
או לעשות עסקאות סיבוביות.

<אבי ארדיטי:>
או לעשות עסקאות סיבוביות. 

<שמואל גרוסמן:>
אין בעיה, אבל תגדירו את זה נכון.

<אמיר שני:>
כרגע על כל טעות בחשבון – 5,000 שקלים.

<היו"ר משה גפני:>
אני לא מבין למה המכס לוקח על עצמו לדאוג להלבנת הון. תפשטו את הדברים. אתם מדברים על יצוא, אתם מדברים על מקרים מוגדרים ולא על חסר. אתם מדברים על כך שהוא הגיש מסמכים לא נכונים וכולי. זה צריך להיות שונה. הם לא יכולים לעשות את היצוא ואת היבוא אותו הדבר. אני מבקש לשנות את הניסוח.

<לילי אור:>
אתם רוצים שיהיה ברור שהמדרגה היא 500.

<היו"ר משה גפני:>
כן.

<אמיר שני:>
ליצוא.

<היו"ר משה גפני:>
ולכתוב מה הבעיה ביצוא בניגוד ליבוא. מה שאתם אומרים כאן, שיהיה כתוב. 

<לילי אור:>
בסדר.

לא נוצר הפרש מסי יבוא בשל הפרה כאמור בסעיף קטן זה, רשאי המנהל להטיל על המפר עיצום כספי לפי הוראות סימן זה בגובה 500 שקלים חדשים.
(4) מי שהפר הוראה מהוראות כאמור בסעיף קטן (ג)(1), ההפרה בוצעה באחת הנסיבות המפורטות להלן, ולא נוצר הפרש מסי יבוא בשל הפרה כאמור בסכום העולה על 500 שקלים חדשים להצהרת יבוא בודדת, רשאי המנהל להטיל עליו עיצום כספי לפי הוראות סימן זה, בסכום של 150 שקלים חודשים בגין כל הצהרת יבוא:
(1) סוכן המכס הגיש הצהרת יבוא הכוללת פרט לא נכון אחד לפחות מבין הפרטים הבאים:

(1) מספר יבואן.

(2) סוג מטבע.

(3) מקור הטובין.

(4) מספר שטר המטען.

(5) סיווג הטובין.

(2) סוכן המכס לא צירף אחד או יותר מהמסמכים הבאים במקרים בהם צריך היה לצרפם והמסמכים היו בידיו בעת הגשת הצהרת היבוא:

(1) חשבון מטענים או שטר מטען ימי או שטר מטען אווירי.
(2) חשבון הובלה.

(3) מסמך העדפה.

(4) חשבון מכר.

(5) מי שהפר הוראה מההוראות לפי פקודה זו, כמפורט להלן, רשאי המנהל להטיל עליו עיצום כספי לפי הוראות סימן זה, בסכום של 25,000 שקלים חדשים:

<היו"ר משה גפני:>
אתם מסכימים לזה?

<שמואל גרוסמן:>
לא. פרצנו במרוץ קדימה. אני רוצה לומר משהו כללי. ראשית, נושא העיצומים הכספיים על סוכני המכס, זה בנפשנו. זה הנושא הכי חשוב מבחינתנו בכל הצעת החוק הזאת. הגענו להבנות שמצאו את ביטויין באיזשהו מסמך שהוחלף בין הצדדים כבר לפני כמה שבועות. כרגע, לפי הבנתנו, ישבנו על זה גם הבוקר פעם נוספת, מ-9:00 בבוקר עד עכשיו, יש אי התאמה בין המסמך אותו סיכמנו ובו נכללו כל ההסכמות על העיצומים הכספיים, תכף נפרט את ההסכמות באופן כללי, ויש פער משמעותי בין מה שסוכם ומצא את ביטויו בכתב לבין מה שנמצא היום בחוק שכרגע מונח על השולחן, בנושא העיצומים הכספיים. אני מדבר רק על העיצומים הכספיים.

אנחנו סיכמנו, והדברים כתובים, להפריד בין שני סוגים של עבירות – עבירות קלות, כמו שאדוני אמר, עבירות טכניות, לגביהן נקבע שלגבי העבירות הטכניות האלה שלא נגרם בהן חסר, מדובר על עיצום כספי קבוע של 150 שקלים. יש לגבי העבירות הקלות הטכניות שקורות כל הזמן, אין מנוס מהן, יש גרייס של אחוז אחד מכמות הרשמונים שכל אחד מסוכני המכס מגיש. זה נושא אחד והוא סוכם בכתב.

נושא שני הוא עבירות חמורות יותר בהן גם נגרם חסר. אגב, אחד התנאים בהם נגרם חסר לגבי העבירות החמורות האלה, נקבע שלגביהן, ראשית, אין גרייס, ושנית, העיצום הכספי עליהן הוא גבוה יותר. הוא מינימום 500 שקלים. הוא אחוז אחד מהחסר, אם נגרם ואם לא נגרם אין עיצום כספי והמקסימום הוא 500 שקלים. זה פרק ב'. 

יש פרק ג' שאלה העבירות הפליליות החמורות. הזיופים וההונאות. זה בכלל לא בעיצומים. זה בבית משפט במישור הפלילי. 

כל הדברים האלה מצאו את ביטויים במסמך.

<היו"ר משה גפני:>
הבנתי. אתה אומר את זה פעם שלישית. אין 25,000 שקלים בעיצומים.

<שמואל גרוסמן:>
לגמרי אין ולא היה. אין חיה כזאת. אני אומר שאין התאמה. אנחנו כרגע נבוכים.

<היו"ר משה גפני:>
מי משיב על המסמך?

<גיא גולדמן:>
יש התאמה מלאה, אדוני. לא בזווית המשפטית אבל יש התאמה מלאה. עברנו עליה בבוקר.

<שמואל גרוסמן:>
אתה ראית שאין התאמה. הבוקר ראית שאין התאמה.

<גיא גולדמן:>
היו לכם שתי הערות נכונות שקיבלנו והסכמנו לתקן.

<שמואל גרוסמן:>
אז תתקנו. בוא נראה את זה כתוב.

<היו"ר משה גפני:>
אמרתם את דבריכם והכל ברור. עכשיו הם יאמרו את דבריהם ונראה מה עושים עם זה.

<ליז בר-לב מונטיליו:>
משרד המשפטים. ההסכמות קיימות. פשוט יש הבדל מה מכניסים בחקיקה הראשית ומה מכניסים במדיניות האכיפה. בתוך החקיקה הראשית נכנסים כל הפחתות הסכומים שסוכמו. כלומר, כמו שהצבעת, ההפרות הנמוכות - 150 שקלים להפרה וזה אמור להיכתב בחקיקה הראשית כי עם זה אנחנו לא משחקים. ההפרות החמורות יותר, כתבנו את הסכום.

לגבי זה שיהיה גרייס של אחוז ועל מה בדיוק הוא יחול, אלה דברים שנכנסים במדיניות האכיפה. כלומר, רשות המסים תפרסם מדיניות אכיפה שהיא מוסכמת - היא פשוט לא מופיעה כרגע מול היושב ראש כי אנחנו מדברים כרגע על החקיקה – בה יהיה כתוב שאחוז אחד, והוא לא הגיש את המסמכים האלה והאלה, לא יהיה במקרה הזה.

<היו"ר משה גפני:>
הוא טוען שאין 25,000 שקלים בחוק. זה הולך לפלילי.

<ענבל קורקוס:>
לא. ה-25,000 שקלים, גלשנו למצהרים. הם פשוט החזירו אותנו חזרה לסוכני המכס.
<היו"ר משה גפני:>
בסדר. תמשיכו. על הנושא של העיצומים ארצה, לפני שאנחנו מצביעים, שנגיע להסכמות מדויקות כי אני רואה שאין מחלוקת אלא צריך לדעת מה מכניסים ומה לא. הבנתי.

<לילי אור:>
(1) מי שלא הגיש מצהר במועד, בניגוד להוראות החלות לגביו, כמפורט להלן, לפי העניין:
(1) סוכן אנייה, קברניט אנייה, משלח בינלאומי או חברת הספנות – בניגוד להוראות סעיף 53(א)(1).

<שיר שפר:>
משלח בינלאומי זה משהו שהוסף לאחרונה.

<אמיר שני:>
אין הסכמה לגבי משלח בינלאומי. למה עוד פעם הכנסתם את זה? הרי לא הסכמנו להכניס משלח בינלאומי. אמרנו שמורידים.

<גיא גולדמן:>
אם הוא לא הגיש מצהר, כן. אם הייתה לו טעות במצהר, אז לא. זה היה הסיכום.

<אמיר שני:>
אנחנו במצהר לתת מצהר. 

<אבי ארדיטי:>
בתת מצהר, אני צריך שאתה תגיש את התת מצהר. אין כאן שאלה בכלל. אי הגשה של התת מצהר, על זה יש עיצום כספי. על התיקון של התת מצהר, שם אנחנו לא מטילים שום עיצום כספי וזה מה שסגרנו. אני חייב את זה. 

<אמיר שני:>
יש דברים שהיום מקובלים באירופה המכובדת ואתה יודע את זה. יש אמנות. אנחנו לא ממציאים את הגלגל. באמנות האלה שקיימות באירופה - - -

<אבי ארדיטי:>
אתה לא תגיש מצהר?

<אמיר שני:>
מצהר לסוכן אנייה או לחברת מטוסים. לא למשלח בינלאומי.

<אבי ארדיטי:>
ידידי, אנחנו לא אירופה, עם כל הכבוד. אנחנו מדינה עם אתגרים ביטחוניים מאוד משמעותיים ומעבר לעיצום כספי כזה או אחר. מה שקשור לתת מצהר, חד משמעית אנחנו חייבים את זה. אם משלח בינלאומי לא יגיש את התת מצהר, יהיה עיצום כספי. אין כאן שאלה. הנקודה שאתה אומר שיש תיקון כזה ותיקון אחר, אתה צודק. אנחנו לא מתכוונים לחייב אותך על תיקונים והורדנו את זה מהעיצום הכספי.

<אלעד לוינגר:>
סיכמנו שתהיה הבחנה בין מצהר לתת מצהר.

<אבי ארדיטי:>
אנחנו מדברים על תת מצהר.

<אלעד לוינגר:>
מצהר מעולם לא היה באחריותי.

<אבי ארדיטי:>
אני לא מדבר על מצהר. המצהר הוא על סוכן המכס. תת מצהר הוא על המשלח הבינלאומי. 

<היו"ר משה גפני:>
אדוני מנהל המכס, אפשר להמשיך הלאה? במקור זה לא היה משלח בינלאומי ואנחנו נחזור לדיון של משלח בינלאומי בכלל. לא שמתם את זה במקור. הכנסת לא הצביעה על משלח בינלאומי אבל אתם רוצים עכשיו להוסיף את זה. אנחנו נדבר על כל הסוגיה. זה לא נמצא במקור.

אגב, סוכן כן מופיע.

<אמיר שני:>
נכון.

<לילי אור:>
(2) חברת תעופה מובילה – בניגוד להוראות סעיף 53(א)(2).

(3) סוכן מכס של יבואן – בניגוד להוראות סעיף 53(א)(3).

(2) בעל רישיון מחסן שפעל בניגוד לתנאי הרישיון, בניגוד להוראות סעיף 68(א).
(3) בעל רישיון מחסן שאחסן במחסן טובין בלא שניתנה לגביהם התרה, בניגוד להוראות סעיף 68(ב).

(6) בעל רישיון מחסן שהפר הוראה מההוראות לפי סעיף 232, כמפורט בטור א' בתוספת, רשאי המנהל להטיל עליו עיצום כספי בסכום הקבוע בטור ב' לצדה.

(7) סוכן מכס שלא אימת חתימה של בעל הטובין על כתב ההרשאה בניגוד לסעיף 168(ב), רשאי המנהל להטיל עליו עיצום כספי לפי הוראות סימן זה בגובה 400 שקלים חדשים.
<אמיר שני:>
לגבי (ג), סוכן מכס של יבואן. שוב אני חוזר. זה יחזיר אותנו למעברי הגבול. 25,000 שקלים. על מה אנחנו מדברים?

<קריאה:>
סעיף 223(ה)(1)(ג).

<לילי אור:>
יש לך שם עיצום של 25,000 שקלים על סוכן מכס של יבואן.

<אמיר שני:>
אנחנו מדברים שוב על מעברי הגבול בירדן. 25,000 שקלים. מה אנחנו מעבירים שם? 

<אבי ארדיטי:>
אפשר להעמיד את זה על 5,000 שקלים.

<אמיר שני:>
על מה? מה הוא אשם?

<אבי ארדיטי:>
שהוא לא מגיש את המצהר?

<אמיר שני:>
מה הוא אשם?

<אבי ארדיטי:>
זה לא הוא מגיש את המצהר. זה הסוכן.

<אמיר שני:>
אין סוכן. אין משלח במעברי הגבול.

<היו"ר משה גפני:>
אתם בכוונה עושים את הוויכוחים האלה אחרי שסיכמנו שנדבר על זה בסוף? אם אתם עושים את זה בכוונה, זה בסדר. 

למה הוספתם את פסקה (ז)?

<ענבל קורקוס:>
אלה ההסכמות עם סוכני המכס על העיצום הכספי.

<היו"ר משה גפני:>
אתם מסכימים לזה?

<אמיר שני:>
כן.

<לילי אור:>
רק על אימות החתימה ואחר כך ייכנס אותו סעיף שקראנו קודם.

<גיא גולדמן:>
אדוני, עד עכשיו דיברנו על עיצומים. עכשיו מגיע פרק ארוך מאוד שמדבר על הליך הטלת העיצומים.

<קריאה:>
שהוא גנרי.

<גיא גולדמן:>
כן. גנרי.

<לילי אור:>

223ג.
הודעה על כוונת חיוב

(1) היה למנהל יסוד סביר להניח כי אדם הפר הוראה מההוראות לפי פקודה זו, כאמור בסעיף 223ב (בפרק זה – המפר), ובכוונתו להטיל עליו עיצום כספי לפי אותו סעיף, ימסור למפר הודעה על הכוונה להטיל עליו עיצום כספי (בפרק זה – הודעה על כוונת חיוב).
(2) בהודעה על כוונת חיוב יציין המנהל, בין השאר, את אלה:
(1) המעשה או המחדל (בפרק זה – המעשה) המהווה את ההפרה.
(2) סכום העיצום הכספי והתקופה לתשלומו.
(3) זכותו של המפר לטעון טענותיו בפני המנהל לפי הוראות סעיף 223ד.
(4) הסמכות להוסיף על סכום עיצום הכספי בשל הפרה נמשכת או הפרה חוזרת לפי הוראות סעיף 223ו, והמועד שממנו יראו הפרה כהפרה נמשכת לעניין הסעיף האמור.
223ד.
זכות טיעון

מפר שנמסרה לו הודעה על כוונת חיוב לפי הוראות סעיף 223ג רשאי לטעון טענותיו, בכתב, לפני המנהל, לעניין הכוונה להטיל עליו עיצום כספי ולעניין סכומו, בתוך 30 ימים ממועד מסירת ההודעה, ורשאי המנהל להאריך את התקופה האמורה בתקופה נוספת שלא תעלה על 30 ימים.

223ה.
החלטת המנהל ודרישת התשלום

(1) המנהל יחליט, לאחר ששקל את הטענות שנטענו לפי סעיף 223ד, אם להטיל על המפר עיצום כספי, ורשאי הוא להפחית את סכום העיצום הכספי לפי הוראות סעיף 223ז.
(2) החליט המנהל לפי הוראות סעיף קטן (א) -

(1) להטיל על המפר עיצום כספי – ימסור לו דרישה, בכתב, לשלם את העיצום הכספי (בפרק זה – דרישת תשלום) שבה יציין, בין השאר, את סכום העיצום הכספי המעודכן ואת התקופה לתשלומו.
(2) שלא להטיל על המפר עיצום כספי – ימסור לו הודעה על כך, בכתב.
(3) בדרישת תשלום או בהודעה, לפי סעיף קטן (ב), יפרט המנהל את נימוקי החלטתו.
(4) לא טען המפר את טענותיו לפי הוראות סעיף 223ד, בתוך התקופה האמורה באותו סעיף, יראו את ההודעה על כוונת חיוב, בתום אותה תקופה, כדרישת תשלום שנמסרה למפר במועד האמור.

223ו.
הפרה נמשכת והפרה חוזרת

(1) בהפרה נמשכת ייווסף על העיצום הכספי הקבוע לאותה הפרה, החלק החמישים שלו לכל יום שבו נמשכת ההפרה.
(2) בהפרה חוזרת ייווסף על העיצום הכספי הקבוע לאותה הפרה, סכום השווה לעיצום הכספי כאמור. לעניין זה, "הפרה חוזרת" – הפרת הוראה מההוראות לפי פקודה זו, כאמור בסעיף 223ב, בתוך שנתיים מהפרה קודמת של אותה הוראה שבשלה הוטל על המפר עיצום כספי או שבשלב הורשע.

223ז.
סכומים מופחתים
(1) המנהל אינו רשאי להטיל עיצום כספי בסכום הנמוך מהסכומים הקבועים בסימן זה, אלא לפי הוראות סעיף קטן (ב).
<שמואל גרוסמן:>
לגבי הסכומים המופחתים. נקבעה כאן הוראה שאנחנו לא מסכימים לה והיא גם לא נראית לנו נכונה.

העיצום הכספי הוא נושא שתלוי בשיקול דעתו של המנהל. אין שום הגיון לבוא ולומר שהמנהל אינו רשאי להטיל עיצום כספי בסכום הנמוך מהעיצומים שקבועים בחוק. זה נכון שהוא לא יכול להטיל עיצומים בסכומים גבוהים יותר, אבל בהחלט נתון לו שיקול הדעת שבנסיבות ראויות הוא יכול להפחית את הסכום. זה סכום מקסימלי. אין שום סיבה למנוע מהמנהל את שיקול הדעת להפחית אותם.

<ליז בר-לב מונטיליו:>
מנגנון העיצומים הכספיים עובד בצורה כזאת שהחוק קובע סכום פיקס שככלל המנהל צריך להטיל אותו. כל הנסיבות וכל השיקולים צריכים להופיע בתקנות וזה מה שאומר סעיף (ב) וזה נועד כדי להבטיח שזה יפעל כלפי כולם בצורה שוויונית. כלומר, כל הפחתה שיש בעיצום הכספי, תהיה בתקנות מסודרות ותוחלנה על כולם באחוזים שווים ובצורה ברורה ושקופה.

<היו"ר משה גפני:>
שר האוצר רשאי להוציא צו, נכון להיום, שמעלה מסים באישור ועדת הכספים. שר האוצר רשאי להוציא צו שמפחית בלי אישור של אף אחד. הם צודקים בטענה הזאת. אתם רואים ראייה כוללת והכול בסדר, אבל אם הוא רוצה להעלות, גם צריך אישור, אבל אם הוא רוצה להפחית, מה הבעיה? במי הוא פוגע?

<ליז בר-לב מונטיליו:>
התפיסה שלנו היא שמנגנון העיצומים הכספיים צריך להיות מופעל כלפי כולם בצורה שווה. אנחנו דואגים למצב שבו רגולטור יפחית לאחד במאה אחוזים ולשני בעשרה אחוזים ולכן זה צריך להיות בתקנות בצורה מסודרת.

<היו"ר משה גפני:>
בסדר. אני סומך על שר האוצר שלא יעשה דבר כזה ולכן אני מוריד את הסעיף הזה. את ההפחתה. ההפחתה לא צריכה להיות ברגולציה כזאת דורסנית. למה? הוא מפחית. הוא מבקש להפחית. אין שר אוצר שאני מכיר שיבוא ויעשה דבר של אפליה. הרי אתם תעמדו על המשמר ותגידו לשר האוצר.

<ליז בר-לב מונטיליו:>
זה מה שהסעיף אומר.

<היו"ר משה גפני:>
בסדר, אבל במקרים הרגילים אין דבר כזה. הוא רוצה להפחית.

<ליז בר-לב מונטיליו:>
אבל אדוני, אם לא יהיה כתוב כלום, לא תהיה הפחתה.

<היו"ר משה גפני:>
אני מוריד את זה.

<ליז בר-לב מונטיליו:>
המשמעות של ההורדה של זה היא שלא תהיה הפחתה.

<היו"ר משה גפני:>
תהיה הפחתה.

<ליז בר-לב מונטיליו:>
סעיף (ב) אומר שתהיה הפחתה. אז לא צריך להוריד כלום.

<היו"ר משה גפני:>
להוריד את הרגולציה. שר האוצר רשאי להפחית. הוא לא רשאי להעלות.

<ליז בר-לב מונטיליו:>
זה מה שהסעיף אומר.

<היו"ר משה גפני:>
תקראי את סעיף (ב).

<לילי אור:>
(2) שר האוצר, בהסכמת שר המשפטים, רשאי לקבוע מקרים, נסיבות ושיקולים שבשלהם ניתן יהיה להטיל עיצום כספי בסכום הנמוך מהסכומים הקבועים בסימן זה, ובשיעורים שיקבע.

<היו"ר משה גפני:>
יהיה כתוב שר האוצר רשאי לקבוע מקרים, נסיבות ושיקולים וכולי. לא בהסכמת שר המשפטים.

<ליז בר-לב מונטיליו:>
הסכמת שר המשפטים בדרך כלל נדרשת.

<היו"ר משה גפני:>
הבנתי. אני לא מקבל את זה. ועדת הכספים בהרכבה הנוכחי, פה אחד מתנגדת לזה.

<ליז בר-לב מונטיליו:>
הסכמת שר המשפטים נדרשת כדי שזה יהיה באופן שוויוני.

<היו"ר משה גפני:>
אם אתם רוצים, אפשר ששר האוצר ידווח לשר המשפטים.

<שרית פרבר:>
אכיפה מינהלית נעשית עכשיו באופן רוחבי בכל מיני חקיקות. 

<היו"ר משה גפני:>
נכון. אני עשיתי את זה.

<שרית פרבר:>
"המומחיות" להטלת עיצומים נמצאת במשרד המשפטים. כדי שההפחתות יהיו לפי הנדרש ולפי הכללים המתאימים, הגורם שיודע זה שר המשפטים.

<היו"ר משה גפני:>
שר האוצר ידווח לשר המשפטים ושר המשפטים יוכל להגיד לו שאסור לו לעשות את זה בגלל א', ב', ג' ואז שר האוצר לא יעשה את זה. אבל במקרים הרגילים הוא עושה את זה כרגיל. למה אתם מתערבים בזה?

לא משנה. הוויכוח מיותר. אתם יכולים להגיש הסתייגות.

אי אפשר את הרגולציה הזאת. אנחנו עושים כאן חוק שמעמיד את סוכני המכס בפני חוק מודרני, רציני, הם יודעים בדיוק את אשר לפניהם ואתם לא צריכים להתערב בכל דבר, עם כל הכבוד. בא שר האוצר, אחרי שאומר לו מנהל המכס - - -

<שרית פרבר:>
אנחנו לא מתערבים ברגולציה.

<היו"ר משה גפני:>
אני הבנתי. בא שר האוצר אחרי שאומר לו מנהל המכס שהוא איש המקצוע בעניין הזה, הוא אומר לו שהוא רשאי כאן להוריד את העיצומים, להפחית אותם, והוא מונה לו את הסיבות ושר האוצר מפחית ומדווח למשרד המשפטים. 

<שרית פרבר:>
משרד המשפטים לא מתערב.

<היו"ר משה גפני:>
אין ויכוח יותר.

<אמיר שני:>
אני רוצה להעיר שב-223ו יש הפרה נמשכת והפרה חוזרת. אני רואה את זה היום פעם ראשונה. אני מתנצל. עשינו עבירה ועוד עבירה. דיברנו על כך שיש לנו כמעט שלושה וחצי מיליון רשמונים. סביר להניח שסוכן מכס יהיו לו יותר ממאה טעויות. כתוב כאן בהפרה חוזרת, יכפילו, ישלשו. אני לא מבין מהיכן זה בא.

<ליז בר-לב מונטיליו:>
אם עכשיו עשית איזושהי הפרה על כמה רשמונים, זאת עדיין לא תהיה הפרה חוזרת. הפרה חוזרת בהגדרה שלה היא רק אם סיימת הליך מינהלי מלא והבהירו לך מה אתה צריך לעשות מבחינת החקיקה ובחרת לעשות זאת שוב.

<אמיר שני:>
כמות העבירות הטכניות שאנחנו מבצעים בהסכמה כרגע יכולה להגיע בין מאות לאלפים בשנה. מתי זה יהיה חוזר? תסבירו לי.

<ליז בר-לב מונטיליו:>
אם יש עבירות טכניות, אפשר להחריג אותן.

<אמיר שני:>
תחריגו.

<גיא גולדמן:>
זה בנוהל, במדיניות אכיפה. הסברנו את זה.

<אמיר שני:>
זה לא כתוב בנוהל. אתה רוצה, תכניס את זה. אין לי בעיה.

<היו"ר משה גפני:>
אם יש הסכמה, האם אפשר לנסח את זה באופן כזה שעבירה חוזרת לא חלה על עבירות טכניות בה אתם יכולים להיות מאות או אלפי פעמים. מדובר על עבירה כאשר על העבירה הזאת, כפי שאת אמרת, רואים שהסוכן חוזר עליה שוב וזאת עבירה משמעותית. לא מדובר בעבירות שהן מעשים שבשגרה. תנסחו את זה.

<לילי אור:>

223ח.
סכום מעודכן של העיצום הכספי

(1) העיצום הכספי יהיה לפי סכומי המעודכן ביום מסירת דרישת התשלום ולגבי מפר שלא טען טענותיו לפני המנהל כאמור בסעיף 223ד – ביום מסירת ההודעה על כוונת חיוב. הוגש ערעור לבית משפט לפי סעיף 223טז ועוכב תשלומו של העיצום הכספי בידי המנהל או בית המשפט – יהיה העיצום הכספי לפי סכומי המעודכן ביום ההחלטה בערעור.
(2) סכומי העיצום הכספי הקבועים בסעיף 223ב ובתוספת, יתעדכנו ב-1 בינואר בכל שנה (בסעיף קטן זה – יום העדכון), בהתאם לשיעור שינוי המדד הידוע ביום העדכון לעומת המדד שהיה ידוע ב-1 בינואר של השנה הקודמת. הסכום האמור יעוגל לסכום הקרוב שהוא מכפלה של עשרה שקלים חדשים. לעניין זה, "מדד" – מדד המחירים לצרכן שמפרסמת הלשכה המרכזית לסטטיסטיקה.
(3) המנהל יפרסם ברשומות הודעה על סכומי העיצום הכספי המעודכנים לפי סעיף קטן (ב).

223ט.
המועד לתשלום עיצום כספי

המפר ישלם את העיצום הכספי בתוך 30 ימים מיום מסירת דרישת התשלום כאמור בסעיף 223ה.

223י.
הפרשי הצמדה וריבית

(1) לא שילם המפר עיצום כספי במועד, ייווספו על העיצום הכספי לתקופת הפיגור, הפרשי הצמדה וריבית כהגדרתם בחוק פסיקת ריבית והצמדה, התשכ"א-1961 (בפרק זה – הפרשי הצמדה וריבית) עד לתשלומו.
(2) על אף האמור בסעיף 231א, הוראות סעיף 100 לחוק מס ערך מוסף לא יחולו לעניין הפרשי הצמדה וריבית כאמור בסעיף קטן (א).

223יא.
גבייה


עיצום כספי ייגבה לאוצר המדינה ועל גבייתו תחול פקודת המסים (גבייה).

סימן ג': התראה מינהלית

223יב.
התראה מינהלית

(1) היה למנהל יסוד סביר להניח כי אדם הפר הוראה מההוראות לפי פקודה זו, כאמור בסעיף 223ב, והתקיימו נסיבות שקבע המנהל, בנהלים, באישור היועץ המשפטי לממשלה, רשאי הוא, במקום להמציא לו הודעה על כוונת חיוב ולהטיל עליו עיצום כספי, לפי הוראות סימן ב', להמציא לו התראה מינהלית לפי הוראות סימן זה. בסעיף קטן זה, "היועץ המשפטי לממשלה" – לרבות משנה ליועץ המשפטי לממשלה שהיועץ המשפטי לממשלה הסמיכו לעניין זה.
(2) בהתראה מינהלית יציין המנהל מהו המעשה המהווה את ההפרה, יודיע למפר כי עליו להפסיק את ההפרה וכי אם ימשיך בהפרה או יחזור עליה יהיה צפוי לעיצום כספי בשל הפרה נמשכת או הפרה חוזרת, לפי העניין, כאמור בסעיף 223יד, וכן יציין את זכותו של המפר לבקש את ביטול ההתראה לפי הוראות סעיף 223יג.
223יג.
ביטול התראה מינהלית

(1) נמסרה למפר התראה מינהלית כאמור בסעיף 223יב, רשאי הוא לפנות למנהל בכתב, בתוך 30 ימים, בבקשה לבטל את ההתראה בשל אחד מהטעמים האלה:
(1) המפר לא ביצע את ההפרה.
(2) המעשה שבצע, המפורט בהתראה, אינו מהווה הפרה.
(2) קיבל המנהל בקשה לביטול התראה מינהלית, לפי הוראות סעיף קטן (א), רשאי הוא לבטל את ההתראה או לדחות את הבקשה ולהותיר את ההתראה על כנה. החלטת המנהל תינתן בכתב ותימסר למפר בצירוף נימוקים.

223יד.
הפרה נמשכת והפרה חוזרת לאחר התראה

(1) נמסרה למפר התראה מינהלית לפי הוראות סימן זה והמפר המשיך להפר את ההוראה שבשלה נמסרה לו ההתראה, ימסור לו הממונה דרישת תשלום בשל הפרה נמשכת כאמור בסעיף 223ו.
(2) נמסרה למפר התראה מינהלית לפי הוראות סימן זה והמפר חזר והפר את ההוראה שבשלה נשלחה לו ההתראה, בתוך שנתיים מיום מסירת ההתראה, יראו את ההפרה הנוספת כאמור כהפרה חוזרת לעניין סעיף 223ו(ב) והמנהל ימסור למפר הודעה על כוונת חיוב לפי הוראות סעיף 223ג בשל ההפרה החוזרת.

<שמואל גרוסמן:>
להבהיר שכל זה לא חל על העבירות הטכניות. 

<לילי אור:>
כן. ביקשתם להחריג ואנחנו נסדר את זה.

<היו"ר משה גפני:>
כן. לסדר את ההחרגה הזאת.

<לילי אור:>
סימן ד': שונות


223טו.
עיצום כספי בשל הפרה לפי פקודה זו ולפי חוק אחר

על מעשה אחד המהווה הפרה של הוראה מההוראות לפי פקודה זו המנויות בסעיף 223ב ושל הוראה מההוראות לפי חוק אחר, לא יוטל יותר מעיצום כספי אחד.

223טו.
ערעור

(1) על החלטה סופית של המנהל לפי פרק זה ניתן לערער לבית משפט השלום שבו יושב נשיא בית משפט השלום. ערעור כאמור יוגש בתוך 30 ימים מהיום שבו נמסרה למחפר הודעה על ההחלטה.
(2) אין בהגשת ערעור לפי סעיף קטן (א) כדי לעכב את תשלום העיצום הכספי, אלא אם כן הסכים לכך המנהל או אם בית המשפט הורה על כך.
(3) החליט בית המשפט לקבל ערעור שהוגש לפי סעיף קטן (א), לאחר ששולם העיצום הכספי והורה על החזרת סכום העיצום הכספי ששולם או על הפחתת העיצום הכספי, יוחזר הסכום ששולם או כל חלק ממנו אשר הופחת, בתוספת הפרשי הצמדה וריבית מיום תשלומו עד יום החזרתו.

223יז.
פרסום על עיצום כספי

(1) הטיל המנהל עיצום כספי לפי פרק זה, יפרסם באתר האינטרנט של רשות המסים את הפרטים שלהלן, בדרך שתבטיח שקיפות לגבי הפעלת שיקול דעתו בקבלת ההחלטה להטיל עיצום כספי:

<היו"ר משה גפני:>
כותבים את השם שלי?

<אמיר שני:>
תכף נגיע לזה.

<היו"ר משה גפני:>
זה סתם לשון הרע.

<קריאה:>
תאגיד.

<אמיר שני:>
תאגיד זה לא לשון הרע?

<היו"ר משה גפני:>
גם לשון הרע. לשם מה צריך לכתוב את זה? אפשר בלי הפרטים, בלי השם. תכף נדבר על זה. אגב, גם היום זה כך?

<אבי ארדיטי:>
לא. אין עיצומים, אבל אם יש כופר היום, זה כן מפורסם.

<לילי אור:>
(1) דבר הטלת העיצום הכספי.
(2) מהות ההפרה שבשלה הוטל העיצום הכספי ונסיבות ההפרה.
(3) סכום העיצום הכספי שהוטל.
(4) אם הופחת העיצום הכספי – הנסיבות שבשלהן הופחת סכום העיצום ושיעור ההפחתה.
(5) פרטים אודות המפר, הנוגעים לעניין.
(6) שמו של המפר – אם המפר הוא תאגיד.

<היו"ר משה גפני:>
משרד המשפטים צריך להתנגד לזה.

<ליז בר-לב מונטיליו:>
אני רוצה להסביר את ענין הפרסום כי הוא חוזר על עצמו. קודם כל, הסעיף שאדוני רואה כרגע מופיע כבר ב-70 דברי חקיקה שאושרו למשל בוועדת הכלכלה ובוועדות אחרות. אנחנו החלטנו שמפרסמים את שמו של המפר, של תאגיד ולא של אדם פרטי, מתוך הנחה שהשקיפות חשובה. היא חשובה גם כלפי אנשים פרטיים אבל לאנשים פרטיים יש את הזכות לפרטיות. החלטנו שהשמות שלהם יתפרסמו רק אם הדבר דרוש להזהרת הציבור, שזה אפשר לראות בסעיף (ג).

בהקשר הזה אני רוצה להזכיר גם את פסק הדין של בית המשפט העליון שם הוחלט שגם אם אלה אנשים פרטיים וגם אם אלה הכנסות וגם אם זה בחוסר, שזה הסדר קצת יותר פוגעני, עדיין זכות הציבור לדעת גוברת על הזכות לפרטיות בהקשר הזה.

<היו"ר משה גפני:>
איזה מקרה הכי קל שבו יהיה אפשר לפרסם את שמו. מה הוא עשה?

<ליז בר-לב מונטיליו:>
של יחיד?

<היו"ר משה גפני:>
יחיד או תאגיד. מה הם עשו?

<ליז בר-לב מונטיליו:>
אם זה תאגיד, מפרסמים כל הפרה.

<היו"ר משה גפני:>
לא מפרסמים עד שאני לא מצביע על זה.

<ליז בר-לב מונטיליו:>
לפי הנוסח.

<היו"ר משה גפני:>
אני שואל על איזה מקרה, במקרה הכי קל, לא הכי קשה, שאז מפרסמים את השם. מה המקרה? תאגיד או יחיד.

<ליז בר-לב מונטיליו:>
אני רק אומר שתאגיד, גם אם הוא עשה הפרה מאוד מאוד קלה, מפרסמים אבל המטרה של הפרסום היא לא להשמיץ אותו.

<היו"ר משה גפני:>
 לא זה שאלתי. על איזו עבירה קלה מדובר? מה הוא עשה? המקרה הכי קל.

<ליז בר-לב מונטיליו:>
גם במקרה של ה-150 שקלים.

<קריאה:>
לדוגמה, הוא לא צירף הצהרה. 

<היו"ר משה גפני:>
לפי דעתך צריך לפרסם את שם התאגיד?

<ליז בר-לב מונטיליו:>
כן. שוב, המטרה היא לא להשמיץ אותו.

<היו"ר משה גפני:>
לא למדתי משפטים אבל מה שלמדתי מכם במשך עשרות שנים זה שלכל דבר יש את המינון. השאלה אם אנחנו לא גולשים כאן לדברים שהם אבסורדיים לחלוטין, פגיעה בחופש הפרט או סתם פגיעה כאשר מדובר על דברים שהם לא משמעותיים. לא אמרתי שאני יודע יותר ממך. את יודעת יותר ממני. אני רק שואל. הרי ברגע שמפרסמים את שמו של התאגיד, אני כבר לא מדבר על יחיד, שהיחיד מגיע אחר כך לבית הכנסת ואומרים שראינו אותך, אתה עשית עבירות. אתם מדברים על מקרה בו הוא מקבל עיצום של 150 שקלים כי הוא לא צירף מסמך בטעות, ועל זה צריך לפרסם את השם שלו?
<אמיר שני:>
אנחנו מדברים על שלושה וחצי מיליון פעילויות בשנה. כבודו, החברה שלי באופן אישי, יש לי מאה אל, פעילויות של רשמונים בשנה. להגיע ל-500 פעילויות של 150 שקלים, לא בעיה להגיע לשם ועל טעות סופר, הקלדנית, אחת העובדות אצלי תקיש שבע במקום 8, אני שם. על מה אנחנו מדברים? השם שלי, של החברה שלי, יופיע היום אצל כל היבואנים במדינת ישראל שעברתי עבירה ב-150 שקלים. 

<היו"ר משה גפני:>
אתם דיברתם על כך?

<אמיר שני:>
ודאי, והייתה גם הבנה. הממשלה כמובן, ונציגי הממשלה, רשות המסים מבינים שאנחנו צודקים אלא שהם צריכים לכבד החלטת ממשלה. גם אדון אבי ארדיטי, ואני לא רוצה להביך אותו, מבין שזה לא נכון.

<קריאה:>
לא. אנחנו לא מבינים. יש החלטת ממשלה אדוני.

<אמיר שני:>
אני דיברתי עם אבי ואל תגיד לי מה אני דיברתי אתו.

<היו"ר משה גפני:>
 מבחינתי זה לא משנה. אני לא מקבל את הדבר הזה. אני לא מסכים שיופיע לא שם של תאגיד ולא שם של יחיד על עבירות שאין בהן דבר וחצי דבר. עבירות קלות. אנחנו לא מדינת סדום. למה לפרסם את השם שלו? למה? שהוא עשה עבירות קלות? אפילו בינוניות. אני לא מסכים לזה.

<שמואל גרוסמן:>
אני רוצה לתת דוגמה, אפילו עבירה יחסית בקטגוריה חמורה יותר. מסמך העדפה הוא לא קביל. צריך להבין שאנחנו חיים בעולם תחרותי של תאגידים. אגב, כולם תאגידים. אין כמעט אנשים פרטיים. כולם תאגידים. היעלה על הדרך שסוכן מכס שמטפל במאות אלפי רשמונים בשנה, מדי פעם הוא טועה ומספר העדפה הוא לא תקין ואז יפורסם שמו באתר רשות המסים?

<ליז בר-לב מונטיליו:>
חשוב לי לציין, אפילו לפרוטוקול, שלדעת משרד המשפטים המטרה של הפרסום היא לא ליצור שיימינג אלא להפך, ליצור שקיפות מוגברת בציבור. אם לאדוני זה מאוד מפריע - - -

<היו"ר משה גפני:>
זה מפריע להגיון. זה מפריע להתנהלות המוסרית שלש המדינה. עם כל הכבוד, זה נראה כאילו הולכים לאכול חיים אנשים שמתפרנסים מזה שהם סוכני מכס ומפרסמים את השם שלהם על עבירות ללא סיבה.

<ליז בר-לב מונטיליו:>
אפשר למחוק את סעיף קטן (6) שזה שמו של המפר, אם המפר הוא תאגיד, ואת סעיף קטן (ג) של פרסום לגבי יחיד.

<אבי ארדיטי:>
זאת אומרת, יורידו את הפרסום של השם ורק תפורסם העבירה.

<ליז בר-לב מונטיליו:>
והעיצום שניתן בגינה.

<היו"ר משה גפני:>
בלי השם.

<אבי ארדיטי:>
בלי השם.

<אמיר שני:>
לכתוב שזה ללא שם. לא להשאיר את זה ריק.

<קריאה:>
גם סעיף (5) רלוונטי.

<אמיר שני:>
סעיף (5) ו-(6).

<שיר שפר:>
פסקה (6), שמו של המפר ירד. פסקה (ג), שמו של המפר שהוא אדם פרטי, ירד. ב-(5) יש פרטים אודות המפר. איזה פרטים?

<ליז בר-לב מונטיליו:>
דובר בסוכן מכס שהוא אדם יחיד וגם פרטי. בלי לציין שם. לא פרטים מזהים. למזל אם זה סוכן מכס, אם זה יבואן.

<היו"ר משה גפני:>
מה את מפרסמת עליו?

<ליז בר-לב מונטיליו:>
כלום. רק לומר סוכן מכס.

<שיר שפר:>
התפקיד שלו?

<ליז בר-לב מונטיליו:>
כן. 

<היו"ר משה גפני:>
לכתוב ללא שם. 

<אמיר שני:>
ללא פרטי זיהוי.

<היו"ר משה גפני:>
ללא פרטי זיהוי. בסדר.

<לילי אור:>
(2) הוגש ערעור לפי סעיף 223טז יפרסם המנהל, בפרסום לפי סעיף קטן (א), גם את דבר הגשת הערעור ואת תוצאותיו.
את פסקה (ג) מחקנו.

(3) על האמור בסעיף זה, לא יפרסם המנהל פרטים שהם בגדר מידע שרשות ציבורית מנועה מלמסור לפי סעיף 9(א) לחוק חופש המידע, התשנ"ח-1998, וכן רשאי הוא שלא לפרסם פרטים לפי סעיף זה שהם בגדר מידע שרשות ציבורית אינה חייבת למסור לפי סעיף 9(ב) לחוק האמור.
(4) פרסום לפי סעיף זה בעניין עיצום כספי שהוטל על תאגיד יהיה לתקופה של ארבע שנים, ובעניין עיצום כספי שהוטל על יחיד – לתקופה של שנתיים.
<שיר שפר:>
זה לא רלוונטי.

<קריאה:>
אם אין פרטי זיהוי, זה לא רלוונטי.

<קריאה:>
הכי חשוב, ללא פרטי זיהוי.

<לילי אור:>
(5) שר האוצר רשאי לקבוע דרכים נוספות לפרסום הפרטים האמורים בסעיף זה.
<היו"ר משה גפני:>
אם אתם משאירים את הסעיף הזה, זה באישור ועדת הכספים. תחליטו אם אתם משאירים אותו. זה דבר עקרוני.

<קריאה:>
אלה דרכי פרסום.

<שיר שפר:>
עד עכשיו הפרסום הוא באתר האינטרנט. פסקה (ו) אומרת שיש עוד דרכים ששר האוצר יקבע אותן.

<היו"ר משה גפני:>
אם יש דרכים נוספות, זה באישור ועדת הכספים. החוק הזה לא יעבור בלי משהו של אישור ועדת הכספים. תבחרו עכשיו.

<שיר שפר:>
הם מציעים להוריד את הסעיף הזה.

<היו"ר משה גפני:>
תורידו. אנחנו נחפש איפה לשים את אישור ועדת הכספים.

<גיא גולדמן:>
זה יהיה באישור ועדת הכספים.

<לילי אור:>


223יח
שמירת אחריות פלילית

(1) תשלום עיצום כספי או המצאת התראה מינהלית, לפי פרק זה, לא יגרעו מאחריותו הפלילית של אדם בשל הפרת הוראה מההוראות לפי פקודה זו המנויות בסעיף 223ב, המהווה עבירה.
(2) שלח המנהל למפר הודעה על כוונת חיוב או המציא לו התראה מינהלית, בשל הפרה המהווה עבירה כאמור בסעיף קטן (א), לא יוגש נגדו כתב אישום בשל אותה הפרה, אלא אם כן התגלו עובדות חדשות המצדיקות זאת.
(3) הוגש נגד אדם כתב אישום בשל הפרה המהווה עבירה כאמור בסעיף קטן (א), לא ינקוט נגדו המנהל הליכים לפי פרק זה בשל אותה הפרה, ואם הוגש כתב אישום בנסיבות האמורות בסעיף קטן (ב) לאחר שהמפר ישלם עיצום כספי – יוחזר לו הסכום, בתוספת הפרשי הצמדה וריבית מיום תשלום הסכום עד יום החזרתו".

55.
ביטול סעיף 226


סעיף 226 לפקודה – בטל.

<שמואל גרוסמן:>
יש לי שאלה לגבי 223יח. תשלום עיצום כספי אמור להיות תחליף לאחריות פלילית. הסעיף הזה לא כל כך ברור לי. אם זאת לא גם אחריות פלילית, מה מהות העיצום הכספי? העיצום הכספי אמור להיות תחליף.

<היו"ר משה גפני:>
נכון. שאלה נכונה.

<שמואל גרוסמן:>
עיצום כספי הוטל, שולם ובזה נגמר העניין. אין אחריות פלילית. הסעיף הזה לא ברור לי.

<ליז בר-לב מונטיליו:>
הסעיף הזה נועד לתת הגנה ולהגיד שאם הוטל עיצום כספי, לא יעמידו אותך לדין פלילי. יש דברים שהם טכניים לצורך העניין אבל זה יכול להתנגש למשל עם זיוף בעבירות פליליות. הכוונה היא להגיד שאם יש עיצום כספי, אין על זה גם. זאת דווקא הגנה.

<היו"ר משה גפני:>
אני חושב שזה מיותר. אני אז עשיתי את החוק. ברגע שיש חשש שכתוצאה ממה שקורה בעבירה המינהלית או כשעושים את העיצום, אם הוא יחשוש שיכולה להיות אחר כך עבירה פלילית על אותו נושא, כל החוק הזה מתבטל. כל מה שעשינו אז את החוק שבו אין אחריות פלילית מכיוון שהכול הופך להיות במסגרת הזאת של ההפרה המינהלית.

<ליז בר-לב מונטיליו:>
דווקא הסעיף הזה נועד להגיד שיש כל מיני עבירות - שאפילו אני לא מספיק מכירה – שיכולות חלילה פתאום להתנגש - - -
<היו"ר משה גפני:>
שזה לא קשור להחלטה על העיצום שמטילים עליו? לא קשור? זאת אותה עבירה או עבירה אחרת?

<ליז בר-לב מונטיליו:>
על אותה התנהגות יכולה להיות גם הפרה מינהלית וגם עבירה פלילית.

<היו"ר משה גפני:>
יש בחוק של הפרה מינהלית שקבענו.

<ליז בר-לב מונטיליו:>
נכון, אבל עדיין אחר כך יכולים לבוא לאותו אחד - - -

<היו"ר משה גפני:>
אתם מעקרים את הנושא של המוטבים בהפרה מינהלית.

<ליז בר-לב מונטיליו:>
הסעיף הזה בא להגן על מפירים שכרגע אמרנו שזה לא מספיק חמור. למשל, ניקח דוגמה. אדם הגיש רשומון עם פרט לא נכון. החלטנו עכשיו שזאת הפרה מינהלית. אחר כך יכול להגיע תובע ולומר שגם קיימת עבירה בחוק העונשין. במקרה הזה יחול הסעיף והוא אומר שאם כבר הוטל עיצום כספי, אתה לא יכול להעמיד את האדם הזה לדין פלילי. זה בא להגן על מפירים שכבר התחילו אתם הליכים מינהליים. 

<מיקי לוי (יש עתיד):>
מי הוטל עליו עיצום כספי ומשלם, בזה זה נגמר?

<ליז בר-לב מונטיליו:>
אלא אם כן התגלו עובדות חדשות של מרמה או משהו.

<היו"ר משה גפני:>
בסדר. הבנתי.

<שמואל גרוסמן:>
אז מתקנים?

<היו"ר משה גפני:>
לא. זה לטובה. 

<שמואל גרוסמן:>
מה שמפריע לי זה שכתוב שהאחריות הפלילית מתייחסת לאותם סעיפים ספציפיים של סעיף 223ב. הם במפורש מפנים לכך שהאחריות הפלילית תהיה לגבי הפרת ההוראות האלה שעליהן בדיוק יש את העיצום הכספי.

<היו"ר משה גפני:>
תראה את פסקה (ב). 

<ליז בר-לב מונטיליו:>
אתה צריך לראות את זה ביחד. 

<היו"ר משה גפני:>
אני לא יודע למה זה (א) ו-(ב). זה צריך להיות אותו סעיף. גם אני חשבתי כמוך.

<ליז בר-לב מונטיליו:>
לא משנה אם כותבים הפרות מינהליות - - -

<היו"ר משה גפני:>
החוק גם קובע את זה שם.

<שמואל גרוסמן:>
על אף האמור. על אף האמור ב-(א).

<ליז בר-לב מונטיליו:>
לא. זה לא על אף האמור. 

<היו"ר משה גפני:>
זה בסדר. נמשיך.

<לילי אור:>
56.
הוספת פרק ארבע עשר א'


אחרי סעיף 230 לפקודה יבוא:

"פרק ארבע עשר א': דיווח אלקטרוני


230א.
הגדרות



בפרק זה –
"דיווח אלקטרוני" – הגשת מסמך באמצעות מסר אלקטרוני החתום בחתימה אלקטרונית מאושרת וניתן לשמירה אלקטרונית להפקה כפלט.



"חתימה אלקטרונית מאושרת" – כהגדרתה בחוק חתימה אלקטרונית.

<שמואל גרוסמן:>
אנחנו נגד הדיווחים האלקטרוניים.

<לילי אור:>
230ב.
חובת דיווח אלקטרוני

(1) הצהרת יבוא, הצהרת יצוא, מצהר וכתב הרשאה חתום יוגשו לרשות המכס באמצעות מסר אלקטרוני החתום בידי המגיש בחתימה אלקטרונית מאושרת (בפרק זה – מסר אלקטרוני מאושר),י בהתאם להוראות לפי פרק זה.
(2) המנהל רשאי לקבוע בכללים מסמכים נוספים על המסמכים המנויים בסעיף קטן (א), אשר יוגשו לרשות המכס באמצעות מסר אלקטרוני כאמור באותו סעיף קטן.


230ג.
שמירת מסמך שהוגש כמסר אלקטרוני

מי שחייב בהגשת מסמך באמצעות מסר אלקטרוני, ישמור את המסמך, לרבות כל מסמך שצורף לו, בדרך שיקבע המנהל בכללים.

<אמיר שני:>
מי שחייב בהגשת מסמך באמצעות מסר אלקטרוני, ישמור את המסמך זה היבואן. זה לא סוכן המכס.

<ענבל קורקוס:>
בעל הטובין.

<אמיר שני:>
אז תכתבו בעל טובין.

<שמואל גרוסמן:>
בפועל מי שמגיש את המסמך זה סוכן המכס.

<אמיר שני:>
תבהירו את זה.

<היו"ר משה גפני:>
תכתבו את זה.

<לילי אור:>


230ד.
המצאת מסר אלקטרוני בידי רשות המכס

הודעה, דרישה או כל מסמך אחר שהמנהל או עובד רשות מכס שהמנהל הסמיכו לכך רשאים להמציא לפי פקודה זו לנמען, יכול שייערכו כמסר אלקטרוני ויומצאו לנמען בדרך שיקבע המנהל בכללים.


230ה.
חזקת מסירה

(1) מסר אלקטרוני כאמור בסעיף 230ד, שנשלח לנמען באמצעות מערכת ממוכנת של רשות המכס, חזקה כי הומצא לנמען בתום שלושה ימי עסקים ממועד שליחתו, ובלבד שמתקיימים שני אלה:

(1) בכל כניסה של הנמען למערכת שאליה נשלח המסר (בסעיף זה – המערכת הקולטת), יוצג באופן בולט חיווי על כך שהתקבל מסר אלקטרוני חדש שלא נקרא בידי הנמען.
(2) המערכת הקולטת מאפשרת לנמען להפיק רשומת תוכנה (log) המעידה על מועדי כניסתו למערכת.

(2) חזקה כאמור בסעיף קטן (א) ניתנת לסתירה בידי הנמען, בין השאר, על ידי המצאת רשומת תוכנה כאמור בפסקה (2) של אותו סעיף קטן שלפיה נמנע מהנמען להתחבר למערכת הקולטת בתקופה שלאחר תום התקופה כאמור בסעיף קטן (א) רישה בשל תקלה באותה מערכת.

230ו.
כללים לעניין דיווח אלקטרוני


המנהל רשאי לקבוע בכללים הוראות לעניין –
(1) התנאים והליכי האישור לשם חיבור למערכת הממוכנת של רשות המכס לצורך דיווח אלקטרוני לרשות המכס.
(2) אופן הדיווח האלקטרוני.
(3) דרישות מינימום למערכות חומרה ותוכנה המשמשות לצורך דיווח אלקטרוני.
(4) מבנה הטפסים שיש להשתמש בהם לצורך דיווח אלקטרוני ומתכונתם.

230ז.
מרשם תוכנות
(1) לצורך אבטחת הדיווח האלקטרוני כאמור בפרק זה ינהל המנהל מרשם של תוכנות שמתקיימות לגביהן הדרישות שנקבעו לפי סעיף 230ו(3) (בסעיף זה – מרשם תוכנות). מרשם התוכנות יפורסם באתר האינטרנט של רשות המסים.
(2) לא יעשה אדם שימוש בתוכנה לצורך ביצוע הוראות לפי פקודה זו, אלא אם כן היא רשומה במרשם התוכנות.

230ח.
תקלה במערכת חומרה או תוכנה

הייתה תקלה או השבתה במערכת חומרה או תוכנה המשמשת את רשות המכס לקליטה או לשליחה של מסר אלקטרוני לפי הוראות פקודה זו, רשאי המנהל לקבוע בכללים הוראות לעניין קליטה או שליחה שלא באמצעות מסר אלקטרוני, שיחולו בתנאים שיקבע ולתקופה שיקבע. הודעה על קביעת הוראות כאמור תפורסם באתר האינטרנט של רשות המסים".

57.
תיקון סעיף 231


בסעיף 231 לפקודה, אחרי סעיף קטן (ג) יבוא:

"(ד)
הוראות סעיף זה לא יחולו על עבירה לפי פסקאות (4) או (6) של סעיף 212(א) אלא אם כן נעברה בידי מי שאינו יבואן או יצואן כהגדרתם בסעיף 223א וכן אם נעברה בקשר למסמך כאמור בסעיפים 62(ג)(2) או 103(ג)(2), לפי העניין, שנדרש לפי פקודת היבוא והיצוא".

<היו"ר משה גפני:>
היה צריך סעיף שהם דיברו עליו קודם, שגם אני מצטרף לזה, אם אני לא רוצה את זה באמצעים אלקטרוניים אלא אני בא בעצמי פיזית.

<אבי ארדיטי:>
לא. אי אפשר. אתה לא יכול.

<היו"ר משה גפני:>
אין מציאות כזאת?

<אבי ארדיטי:>
אין מציאות כזאת.

<היו"ר משה גפני:>
מה שהצעת לגבי הגעה פיזית, זה לא אפשרי?

<אבי ארדיטי:>
זה משהו אחר.

<היו"ר משה גפני:>
תגיד לי מה ההבדל.

<אבי ארדיטי:>
שם זאת הזדהות. 

<ענבל קורקוס:>
הוא דיבר על ייפוי כוח. זה בסדר, זה מתיישב עם החוק מכיוון שאם יש לי יבואן שאין לו כרטיס חכם והוא מגיע לסוכן המכס וחותם בפניו, סוכן המכס בעצם סורק את המסמך הזה ומשדר אותו למערכת של המכס. גם זה מבחינתנו מסר אלקטרוני כך שאין בעיה. הבעיה שהם הציגו, בסך הכול היא כלולה בחוק.

<היו"ר משה גפני:>
הבנתי. אם אין לו כרטיס חכם, הוא יכול לבוא בעצמו.

<אבי ארדיטי:>
אבל בכל מקרה הוא צריך לשדר לנו.

<היו"ר משה גפני:>
אבל הוא יכול לבוא בעצמו כדי להזדהות, אם אין לו כרטיס.

<אבי ארדיטי:>
כן.

<היו"ר משה גפני:>
זה כתוב.

<אבי ארדיטי:>
כן.

<לילי אור:>
58
תיקון סעיף 231א


בסעיף 231א לפקודה, במקום "108(ב), 135 ו-142) יבוא "108, 135 ו-141".

59.
הוספת סעיף 231א


אחרי סעיף 231א1 לפקודה יבוא:


"231א2
חובת סודיות

(1) לא יגלה אדם ידיעה שהגיעה אליו אגב ביצוע פקודה זו, אלא בהתקיים אחד מאלה:

(1) שר האוצר התיר לגלותה.
<היו"ר משה גפני:>
למה? מה למשל?

<ענבל קורקוס:>
למשל יש חקירה של משטרה לצורך העניין והמשטרה רוצה איזשהו מידע שנמצא בידי רשות המסים. אנחנו לא נותנים את כל המאגר המחשובי שלנו למשטרה. הם צריכים לבקש איזשהו היתר. גם חלק גדול מההיתרים, המנהל היום, זאת סמכות שהואצלה למנהל.

<היו"ר משה גפני:>
למה זה לא המנהל?

<ירון ימין:>
הסמכות הזאת הואצלה למנהל ביולי 2005. היום המנהל קובע מתי הוא נותן היתר ובאילו נסיבות.

<היו"ר משה גפני:>
למה הכנסתם את שר האוצר?

<ירון ימין:>
זה הסעיף המקורי שקיים בסעיף 142 לחוק מע"מ, סעיף 19ב לחוק מס קניה והיה במקור 231א שהיה סעיף החלה שהחליף את הוראות סעיף 142.

<היו"ר משה גפני:>
למה לא המנהל?

<ירון ימין:>
משום שהיום הסמכות הזאת מוענקת לשר האוצר בכל דיני המס. זאת סמכות שהואצלה בפועל למנהל אבל בכל דיני המס היום זה שר האוצר.

<גיא גולדמן:>
אדוני, זה בא לשמור על הסעיף בנוסח הקודם שלו שגם הוא נתן לשר האוצר. הרחבנו אפשרויות נוספות לרשויות מוסמכות להתחבר למערכות של המכס כדי לבצע את הפיקוח.

<היו"ר משה גפני:>
אני לא מבין למה שר האוצר. יכול להיראות כאן כאילו אני נגד שר האוצר, אני לא נגד שר האוצר אבל למה להכניס אותו לדילמה הזאת? למה לא המנהל?

<ענבל קורקוס:>
זאת אחידות של כל דיני המס.

<ירון ימין:>
זה קיים היום בכל דיני המס.

<היו"ר משה גפני:>
אנחנו עושים חוק חדש. שמה שהיה פעם, עולם חדש יש לנו. אני חושב שזה המנהל. תמשיכי.

<לילי אור:>
(2) המידע נדרש לרשות המכס או לרשות מוסמכת לצורך ביצוע פקודה זו או ביצועו של חוק אחר המסדיר יבוא או יצוא של טובין או פיקוח על טובין מיובאים או מיוצאים, או התקנות לפיהם, במקרה ובמידה שנדרש. בפסקה זו, "רשות מוסמכת" – כהגדרתה בסעיף 2ב(א) לפקודת היבוא והיצוא.
(3) נדרש לגלותה בהליך משפטי לפי פקודה זו או חוק מסים כמשמעותו בחוק תיקון דיני מסים (חילופי ידיעות בין רשויות המס), התשכ"ז-1967.
<היו"ר משה גפני:>
למה הוא לא מכסה את המקרה של חקירת משטרה?

<ענבל קורקוס:>
זה הליך משפטי לפי חוק מס.

<גיא גולדמן:>
הדוגמה שניתנה היא לא לגבי הליך משפטי לפי חוק העונשין לצורך העניין.

<היו"ר משה גפני:>
זה המנהל. למה צריך לסבך את שר האוצר בחקירת משטרה?

<לילי אור:>
(4) המידע הוא כמפורט בסעיף 384א לחוק הביטוח הלאומי (נוסח משולב), התשנ"ה-1995, או בתקנות לפיו, ובלבד שמידע כאמור יימסר למוסד לביטוח לאומי ושמידע זה נדרש לתכליות האמורות באותו סעיף, ובמידה שנדרש.

(2) לעניין סעיף קטן (א)(1), רשאי שר האוצר לתת היתר לגילוי סוגי מידע, ובלבד שהיתר כאמור יינתן לבעלי תפקידים שצוינו בו לצורך מילוי תפקידם כדין, ומנימוקים שיירשמו.
<שיר שפר:>
(א)(1) הפך למנהל. לא שר אוצר.

<היו"ר משה גפני:>
למה לסבך את שר האוצר שהוא איש פוליטי בנושא שכאן הולכים לגלות מידע שבעיקרו הדוגמה שהבאתם היא חקירת משטרה? אתם חושבים שזה דבר סביר? לא חשוב. אני החלטתי. תמשיכי. מדובר על חקירת משטרה ואתם מסבכים איש פוליטי. המנהל הוא איש מקצוע.

<שרית פרבר:>
אם אפשר, לפני שאדוני מחליט, שנעשה התייעצות קצרה מהטעם הפשוט שלפעמים יש כאן גם מידע שגם אדוני דיבר על כך בדיון הקודם, בהיבטים של פרטיות.

<היו"ר משה גפני:>
 בסדר. אתם יכולים עוד להתייעץ. אין לנו הרבה זמן. עוד לא החלטתי. אני מאפשר לכם להתייעץ. אני אחליט אחרי שאתם תתייעצו אותו דבר. 

<לילי אור:>
(3) הגיעה לאדם ידיעה לפי הוראות סעיף קטן (א), יראו אותו כמי שקיבל אותה אגב ביצוע פקודה זו.
(4) גילה אדם ידיעה שהגיעה אליו אגב ביצוע פקודה זו, בניגוד להוראות לפי סעיף זה, דינו – מאסר שנה או קנס 19,300 שקלים חדשים".

60.
תיקון סעיף 231ד


בסעיף 231ד(ג)(2) לפקודה, במקום "אותו רשימון" יבוא "אותה הצהרת יבוא".

61.
הוספת סעיף 232א

אחרי סעיף 232 לפקודה יבוא:

"232א.
תיקון התוספת

שר האוצר רשאי, בצו, בהסכמת שר המשפטים, לתקן את התוספת ובלבד שסכום העיצום הכספי שייקבע בשל הפרה של הוראה מההוראות לפי סעיף 232, כמפורט בטור ב' בתוספת, לא יעלה על 50,000 שקלים חדשים".

62.
תיקון סעיף 233


בסעיף 233 לפקודה, בכותרת השוליים, במקום "בתסקיר" יבוא "במצהר".

63.
הוספת סעיף 238א


אחרי סעיף 238 לפקודה יבוא:


"238א.
הקלות בהליכי יבוא לגורמים מאושרים

לצורך הקלה על תהליכי סחר החוץ, אבטחת שרשרת האספקה העולמית וחיזוק אמצעי הביטחון בתהליכים אלה, רשאי המנהל להעניק לגורמים שיאשר הקלות בהליכי יבוא לפי פקודה זו. המנהל יורה על סוגי ההקלות כאמור שיינתנו ועל התנאים שלפיהם יינתנו ההקלות".

64.
תיקון סעיף 239א

בסעיף 239א לפקודה, במקום "רשמון" יבוא "הצהרה", ובמקום "שהותרו טובין" יבוא "שניתנה לגבי טובין שנכללו בהצהרה התרה".

65.
תיקון סעיף 239ב


בסעיף 239ב לפקודה –
(1) בסעיף קטן (א), במקום "רשמון תעודה וכל מסמך המוצאים על פי חוק זה" יבוא "כל מסמך שמוציאה רשות המכס לפי הוראות פקודה זו" ובמקום "בהם, אינם טעונים", יבוא "בו, אינו טעון".
(2) סעיף קטן (ב) – בטל.

<שיר שפר:>
למה זה בוטל?

<ענבל קורקוס:>
אנחנו רוצים להגיד שכל מסמך שרשות המכס מוציאה לפי הוראות הפקודה, לא טעון חתימה אם התיאור של התפקיד מופיע שם במסמך. אז בעצם אנחנו לא רוצים עכשיו כל מיני החרגות של מסמכים כאלה. אנחנו לפחות לא מצאנו לנכון שיש החרגות כאלה. לכן אין צורך בסעיף קטן (ב).

<היו"ר משה גפני:>
מה זאת התוספת הזאת?

<ענבל קורקוס:>
אלה עיצומים כספיים של מחסנים רשויים.

<היו"ר משה גפני:>
אתם מכירים את זה?

<שמואל גרוסמן:>
זה לא קשור אלינו. כמו שהבלדרים לא כאן, גם בעלי המחסנים הרשויים לא כאן. 

<שיר שפר:>
הם היו בדיונים קודמים.

<ענבל קורקוס:>
מחסנים בפיקוח המכס של טובין שמאוחסנים.

<היו"ר משה גפני:>
בסעיף (6), בעל רישיון מחסן שהעביר את ניהול המחסן והפיקוח עליו לאחר, בלא אישור המנהל, יקבל 25,000 שקלים?

<אבי ארדיטי:>
כן.

<היו"ר משה גפני:>
למה?

<אבי ארדיטי:>
אני אסביר את ההיגיון. כעיקרון, מחסן בפיקוח המכס, אלה טובין שנמצאים בפיקוח וטובין שלא שולמו עליהם מיסים. הסעיף הזה נועד כדי למנוע מצב שישימו איזשהו איש קש או שיעבירו את הבעלות למישהו עם עבר פלילי. אנחנו הרי מפקחים על בעל המחסן.

<היו"ר משה גפני:>
לפי דעתכם זה סביר הסכומים האלה? בעל מחסן שלא הגיש מסמך, 5,000 שקלים?

<אבי ארדיטי:>
העברת בעלות, זה רישיון שלנו. אנחנו נותנים איזה סוג של רישיון.

<היו"ר משה גפני:>
אני רק רוצה לדעת האם לא הפרזנו קצת.

<אבי ארדיטי:>
דווקא ההפך. הסעיף הזה הוא מאוד דרמטי.

<היו"ר משה גפני:>
היום אין עיצומים על בעלי המחסנים.

<אבי ארדיטי:>
היום יש כופר. היום אתה יכול להעביר כופר.

<היו"ר משה גפני:>
אני בעל מחסן ולא ניהלתי רישומים בהתאם להוראות המנהל.

<אבי ארדיטי:>
אין עיצום. אבל אם אנחנו חושדים שיש כאן עבירה פלילית שנעשתה, אנחנו יכולים להעמיד אותו לדין או כופר.

<ענבל קורקוס:>
או לקחת את הרישיון.

<היו"ר משה גפני:>
אני שואל אותך על מקרה ספציפי. לי יש מחסן. אני בעל רישיון מחסן שלא ניהלתי רישומים בהתאם להוראות המנהל. מה אתה עושה לי?

<אבי ארדיטי:>
כופר או שאני לוקח לך את הרישיון.

<היו"ר משה גפני:>
בסדר. תקריאי.

<שמואל גרוסמן:>
אפשר להציע הצעה למרות שזה לא המגרש שלניו?

<היו"ר משה גפני:>
כן. ביקשתי שתייעצו לי.

<שמואל גרוסמן:>
לפני שמטילים 40 אלף שקלים על בעל אמצעי שליטה שהעביר אמצעי שליטה בניגוד לראוי, צריך לאפשר לו הזדמנות להחזיר את המצב לקדמותו. פונים אליו ואומרים לו שיש לו בדיוק שבוע ימים, תחזיר את אמצעי השליטה בחזרה כי אם לא תעשה זאת, נטיל עליך עיצומים בגובה 40 אלף שקלים. יכול להיות שהוא יחזור בו.

<אבי ארדיטי:>
אם יש סעיף שהוא מאוד חשוב לי, זה שלא ישימו לי אנשי קש. זה אחד הדברים הכי חשובים לנו. יבוא אליך בן אדם שהוא צדיק מל"ו הצדיקים, ישימו אותו בפרונט ודקה אחרי עבריין מוכר ישתלט לי על המחסן ואז יתחיל לסחור בטובין האלה. זה הדבר הכי דרמטי מבחינתנו.

<היו"ר משה גפני:>
בסדר. למה בעלי המחסנים לא באו? הם לא מכירים את זה?
<ענבל קורקוס:>
הם מכירים.
<אבי ארדיטי:>
לפני שהגענו לכאן, השתדלנו באמת להעביר את החקיקה הכי נקיה.

<לילי אור:>
66.
אחרי סעיף 241 לפקודה יבוא:

"תוספת

(סעיף 223ב))

ההוראה





סכום העיצום הכספי בשקלים 
(1) בעל רישיון מחסן שלא ניהל רישומים בהתאם להוראות המנהל
בניגוד להוראות תקנה 23(א) לתקנות המכס, התשכ"ו-1965

(בתוספת זו – תקנות המכס)





5,000
(2) בעל רישיון מחסן שלא הגיש למנהל דוח שנתי על המלאי
בהתאם להוראות תקנה 23א לתקנות המכס



5,000

(3) בעל רישיון מחסן שלא שמר מסמך, בניגוד להוראות תקנה
23ב לתקנות המכס






5,000

(4) בעל רישיון מחסן שלא הודיע למנהל על שינוי שחל בפרט
שמסר, בניג8וד להוראות תקנה 23ג לתקנות המכס


10,000

(5) בעל אמצעי שליטה בבעל רישיון מחסן שהעביר אמצעי שליטה
בו בניגוד להוראות תקנה 23ו(ד) לתקנות המכס


40,000

(6) בעל רישיון מחסן שהעביר את ניהול המחוסן והפיקוח עליו
לאחר, בלא אישור המנהל, בניגוד להוראות תקנה 23ו(יז)

לתקנות המכס






25,000



(7) בעל רישיון מחסן כללי שאחסן במחסן טובין בניגוד להוראות
תקנה 23ו(יז) לתקנות המכס





25,000

(8) בעל רישיון מחסן שלא המציא למנהל הצהרות ותעודות,
בניגוד להוראות תקנה 23יב לתקנות המכס



10,000

67.
תיקון חוק מס ערך מוסף


בחוק מס ערך מוסף, התשל"ו-1975 –
(1) בסעיף 1, אחרי ההגדרה "המס" יבוא:

""הצהרת יבוא" – כמשמעותה בסימן ה' לפרק רביעי לפקודת המכס.

"הצהרת יצוא" – כמשמעותה בסימן ב' בפרק שישי לפקודת המכס".

(2) בסעיף 11א, במקום "כשהרשימון לצריכה בארץ ערוך" יבוא "כשהצהרת היבוא ערוכה".
(3) בסעיף 30(א)(1) במקום "אם הותר לגביהם רשימון יצוא או מסמך אחר שאישר לעניין זה המנהל" יבוא "אם הוגשו לגביהם הצהרת יצוא או מסמך אחר שאישר לעניין זה המנהל, וניתנה לגביהם התרה".

(4) בסעיף 38(א), במקום "ברשימון יבוא" יבוא" בהצהרת יבוא", במקום "שרשימון היבוא" יבוא "שהצהרת היבוא", במקום "נושא את שמו" יבוא "נושאים את שמו" ובמקום "הרשימון" יבוא "ההצהרה".
(5) בסעיף 40, במקום "ברשימוני יבוא" יבוא "בהצהרות יבוא".
(6) בסעיף 40א, במקום "רשימון היבוא" יבוא "הצהרת יבוא".
(7) בסעיף 69א -

(1) בסעיף קטן (א) -

(1) בפסקה (4), במקום "רשימוני הייצוא" יבוא "הצהרות היצוא" ובמקום "שהותרו בתקופת הדוח" יבוא "שניתנה לגבי הטובין הכלולים בהם התרה בתקופת הדוח, ושנכללים בדוח".
(2) בפסקה (5), במקום "רשימוני הייבוא" יבוא "הצהרות הייבוא".

(2) בסעיף קטן (ב), במקום "רשימון ייבוא ורשימות ייצוא" יבוא "הצהרת יבוא והצהרת יצוא" ובמקום "מספרם" יבוא "מספרן".
(8) בסעיף 89, במקום "בעת התרת רשימון היבוא לצריכה בארץ" יבוא "במועד תשלום המכס עליהם לפי הוראות סעיף 123ב לפקודת המכס".
(9) בסעיף 95(א1), במקום "רשימוני יבוא" יבוא "הצהרות יבוא".
68.
תיקון חוק מס קניה (טובין ושירותים)

בחוק מס קניה (טובין ושירתים), התשדי"ב-1952, בסעיף 10(א)(1), במקום "בשעת פדייתם מפיקוח רשות המכס" יבוא "במועד תשלום המכס עליהם לפי הוראות סעיף 123ב לפקודת המכס".

69.
תיקון פקודת מס הכנסה


בפקודת מס הכנסה (נוסח חדש), בסעיף 158ב, אחרי פסקה (2) יבוא:


"(2א)
פקודת המכס.


(2ב)
חוק מס קניה (טובין ושירותים), התשי"ב-1952.


(2ג)
פקודת תעריף המכס והפטורים, 1937".
70.
תיקון חוק סוכני המכס


בחוק סוכני המכס, התשכ"ה-1964, בסעיף 3א(ב) –
(1) ברישה, במקום "רשימונים לעניין סעיף 25 לפקודת המכס" יבוא "הצהרת יבוא לפי סימן ה' בפרק רביעי לפקודת המכס או הצהרת יצוא לפי סימן ב' בפרק שישי לפקודה האמורה (בסעיף זה – הצהרות)".
(2) בפסקאות (1) ו-(2), במקום "רשימונים" יבוא "הצהרות".
71.
תיקון חוק היטלי סחר ואמצעי הגנה


בחוק היטלי סחר ואמצעי הגנה, התשנ"א-1991 –
(1) בסעיף 1, בהגדרה "יבואן" של טובין, במקום "שהותר לו רשימון לצריכתם של הטובין בארץ" יבוא , "שהגיש הצהרת יבוא לצריכה בארץ כאמור בסעיף 62(א)(1) לפקודה האמורה (להלן – הצהרת יבוא לצריכה) וניתנה התרה לגבי הטובין הכלולים בהצהרה".
(2) בסעיף 32לב(ב)(1) במקום "רשיונים שהותרו לפי פקודת המכס" יבוא "הצהרות יבוא לצריכה שניתנה לגבי הטובין הכלולים בהן התרה לפי פקודת המכס (להלן – התרה לצריכה בארץ".
(3) בסעיף 45 –
(1) בפסקה (1), במקום "התרת הרשימון לצריכה בארץ" יבוא "מתן ההתרה לצריכה בארץ לגביהם".
(2) בפסקה (2), במקום "התרת רשימון היצוא" יבוא "התרתם ליצוא" ובסופה יבוא "לעניין זה, "התרה ליצוא" של טובין – מתן התרה לגבי טובין הכלולים בהצהרת יצוא לפי הוראות סעיף 103 לפקודת המכס".
72. 
תיקון חוק הגנה על בריאות הציבור (מזון)

בחוק הגנה על בריאות הציבור (מזון), התשע"ו-2015, בסעיף 100(2), במקום "רשמון כמשמעותו" יבוא "הצהרת יבוא כהגדרתה".

73.
תחילה

(1) תחילתם של סעיפים 54 ו-57 לחוק זה ביום כ' באב התשע"ח (1 באוגוסט 2018).
(2) תחילתם של סעיפים 32, 33 ו-34 לחוק זה ביום כ"ט בתמוז התשע"ט (1 באוגוסט 2019). שר האוצר, באישור ועדת הכספים, רשאי לדחות את מועד התחילה לתקופה נוספת שלא תעלה על שנתיים.
<אמיר שני:>
זה חדש לנו לגמרי.

<היו"ר משה גפני:>
הם מציעים. גם אני מציע שזה יהיה מה-1 באוגוסט.

<ענבל קורקוס:>
הסעיפים של העיצומים הכספיים, התחילה שלהם תהיה מאוחרת יותר, ב-1 באוגוסט. כל מה שנוגע להצהרות יצוא, בגלל שמערכת הייצוא צריכה לעלות בשלב מאוחר יותר, אנחנו גם דוחים את התחילה של הסעיפים. צריכים להקים את המערכת של היצוא. 

<היו"ר משה גפני:>
מה עמדתכם?

<אמיר שני:>
אין לנו שום בעיה.

<אבי ארדיטי:>
העיצומים ייכנסו לתוקף ב-1 באוגוסט.

<היו"ר משה גפני:>
בסדר. 

<שרית פרבר:>
אני רוצה לחזור לסעיף מסירת המידע. 

<היו"ר משה גפני:>
התיר לגלותה.

<שרית פרבר:>
כן. 

<היו"ר משה גפני:>
אתם מסכימים שזה יהיה המנהל.

<שרית פרבר:>
אנחנו חושבים שזה לא נכון יהיה לעשות המנהל.

<היו"ר משה גפני:>
למה?

<שרית פרבר:>
רשויות המס מחזיקות בידן מידע רב ומידע מאוד רגיש. לאורך כל חוקי המס יש לנו חובות פרטיות וחובות סודיות די מחמירות שבכולן הדרך להתגבר עליהן היא דרך מחמירה יחסית באמצעות שר האוצר. לא נראה לנו נכון שבמקרה הזה לחרוג מההסדר שיש בכל דיני המס. 

יתרה מכך, מה שאדוני אמר בדיון הקודם. מאחר שמדובר כאן במידע רב, רגיש, נוגע לפרטיות, נוגע לזכויות יסוד של אנשים, עדיף שהאינסטנציה, שאנחנו קובעים ברמה נורמטיבית שתוכל להתגבר על החובות, יהיה שר האוצר.

<היו"ר משה גפני:>
לא הבנתי. לא חשוב.

<שרית פרבר:>
אני אסביר.

<היו"ר משה גפני:>
לא. אל תסבירי. את מסבירה מאוד יפה אבל לא הבנתי. יש לנו ויכוח גדול לגבי העניין. הבנתי. נחליט. אני אתייעץ כאן עם החברים בוועדה.

הוויכוח המרכזי שהיה בדיון הזה הוא הוויכוח על משלח בינלאומי. מה זה משלח בינלאומי. אני מבקש, אבי, אני עושה הפסקה חמש דקות ואני מבקש שתשבו אתם ותבואו עם הסכמה כי אני הולך להצביע. אם אין הסכמה, נדחה את ההצבעה.
<שמואל גרוסמן:>
אני רוצה להעיר משהו לגבי התחולה. מקובל עלינו 1 באוגוסט אבל יש לציין שזה בכל מקרה לא לפני שייכנסו לתוקף שתקנות ההפחתה שעדיין לא הוכנו. יש לנו במקביל עוד שני שמסמכים שרצים, האחד הוא תקנות ההפחתה והשני הוא נוהל והם משלימים. כל עוד הנוהל ותקנות ההפחתה לא ייכנסו לתוקף, לא ייכנסו העיצומים.

<היו"ר משה גפני:>
אני מבקש שתתייעצו. עוד חמש דקות אני מחליט אם אני מצביע או אני סוגר את הישיבה. תנסו להגיע להסכמה. אם יש מחלוקת, תגידו לי את המחלוקת ונצטרך להכריע.

<(הישיבה נפסקה בשעה 13:45 ונתחדשה בשעה 13:50.)>
<היו"ר משה גפני:>
אנחנו מחדשים את הישיבה.

מה החלטתם לגבי משליח בינלאומי?

<אבי ארדיטי:>
המחלוקת הייתה כאשר טוענים סוכני המכס שאין ברשותם המשלחים. חלק גדול מהמשלוחים אכן יש להם את המידע והם יכולים לשדר אותו עוד לפני שהאנייה מגיעה לנמל אבל יש מקרים שאין להם. זאת אומרת, אותו משלח מחוץ לארץ לא מסר לו את המידע. אז אני חושב שנכון לעשות את זה כך: לבוא ולהגדיר שעד העגינה המשלח הבינלאומי מחויב לשדר לנו את הנתונים. היה והוא יוכיח להנחת דעתו של המנהל שאין ברשותו את הנתונים, אז לא יוטל עליו עיצום.

<אלעד לוינגר:>
אנחנו צריכים הבחנה ברורה בין מצהר, נושא של מצהר שהוא באחריות סוכן אנייה.

<אבי ארדיטי:>
אין בעיה. נגדיר את זה כתת מצהר.

<אלעד לוינגר:>
לבין הגדרה של תת מצהר שהיא באחריותנו.

<אבי ארדיטי:>
אין בעיה.

<אלעד לוינגר:>
יש הבדל בין מצהרים שכרגע מופיעים בחוק לבין תתי מצהרים שהם באחריותנו.

<אבי ארדיטי:>
אין בעיה. אנחנו מדברים על תת מצהר. מצהר הוא מצהר ותת מצהר הוא תת מצהר. נגדיר בחוק שהאחריות של הגשת המצהר היא על סוכן האנייה והתת מצהר היא על המשלח. 

<אמיר שני:>
לגבי הזמנים.

<אבי ארדיטי:>
הזמנים, כמו שאמרתי. עד העגינה, אלא אם כן הוכח להנחת דעתו של המנהל. עד העגינה הוא מחויב לשדר לנו את התת מצהר אלא אם כן הוכח להנחת דעתו של המנהל שאכן לא היו ברשותו הנתונים.

<אמיר שני:>
הלכנו עכשיו אחורה.

<אבי ארדיטי:>
לא. למה? 
<אמיר שני:>
אם יש לי, אני אשדר בכל מקרה. 

<אבי ארדיטי:>
אם יש לך, שדר. זה מה שאני אומר.

<אמיר שני:>
אבל אין לי. 

<אבי ארדיטי:>
אם אין לך, אני לא מטיל עליך עיצום.

<אמיר שני:>
דיברנו על איטליה, על יוון ועל קפריסין.

<אבי ארדיטי:>
אמרתי. אם אין לך את הנתון, אין ברשותך, אני לא מטיל עליך עיצום. מה אתה רוצה עכשיו?

<היו"ר משה גפני:>
יהיה כתוב בחוק את ההבחנות בסעיפים עליהם אנחנו מדברים בכל המקומות האלה. אם אין אפשרות, אין לו את הנתונים שהוא צריך לשדר, הוא לא יהיה חייב עד העגינה.

<אלעד לוינגר:>
בסדר, אבל צריך לעשות הבחנה בנוגע להפלגות הקצרות וההפלגות הארוכות.

<היו"ר משה גפני:>
הרי אין מחלוקת. מה שתנסח בסופו של דבר היועצת המשפטית של הוועדה, זה תקף. אתם תצטרכו לנסח את זה כך שזה יהיה ברוח הדברים שדיברנו עכשיו.

יש דבר שעוד לא החלטנו לגביו. מה אנחנו כותבים למשל על ירדן. במקום שבו אין אפשרות למסור את הפרטים. 

<אבי ארדיטי:>
אין דבר כזה שאין אפשרות. עוד לפני שזה מגיע אלי, הם צריכים לקבל מול רש"ת, לעשות תיאום מול רש"ת. זאת אומרת, השלב הראשון חייב שיהיה בידיו את פרטי המטען כדי להזמין את הטובין מרש"ת. רש"ת צריכה לתזמן את הכניסה למדינת ישראל. הנתון הזה, יש לו אותו. 

<שמואל גרוסמן:>
אני מזכיר לאדוני לגבי עיצומים כספיים. אדוני אמר שנגיע לזה יותר מאוחר ושתהיה איזושהי אמירה כללית שמקום שנעשו דברים שהם לא באשמתו ולא ביכולתו של סוכן המכס, אין עיצום כספי.

<היו"ר משה גפני:>
על זה אני מדבר.

<שמואל גרוסמן:>
צריך לציין את זה באיזשהו מקום.

<היו"ר משה גפני:>
אומר אבי, מאוד הדגשתם את ירדן, שגם בירדן אתם יודעים קודם ואתם יכולים לשדר.

<שמואל גרוסמן:>
אבל, אדוני, באופן כללי. דברים שהם לא באשמתו של סוכן המכס.

<היו"ר משה גפני:>
מקובל. אנחנו ננסח את זה. זה בהסכמה שלכם. מה שנעשה שלא באשמת הסוכן או לא חשוב מי, לא נותנים לו עיצום כספי. 

<קריאה:>
אי אפשר לברר את האשמה.

<ליז בר-לב מונטיליו:>
אשמה זה לא רק שבודקים.

<היו"ר משה גפני:>
קודם כל, אלה הסיכומים. אין לו אפשרות לפעול על פי החוק מסיבות שלא תלויות בו אלא מסיבות שתלויות בגורם מדיני.

<ליז בר-לב מונטיליו:>
זה נשמע כאילו הוא צריך לפעול בכוונה כדי להפר את החוק. אם עכשיו הוא הגיש טעות ברשימון בלי לשים לב, אפשר להטיל עיצום כספי?

<היו"ר משה גפני:>
בטח.

<ליז בר-לב מונטיליו:>
יופי. כן. זה מה שאני אומרת.

<אבי ארדיטי:>
לפני שאתה מגיע אלי, אתה עובר את רש"ת. אתה חייב לעשות את הזימון מול רש"ת. 

<היו"ר משה גפני:>
זה ויכוח מיותר.

<אבי ארדיטי:>
זה ויכוח מיותר. קודם כל, אתה חייב לתזמן שהמשלוח הזה יגיע. אז יש לך את הנתונים. תמיד הוא יהיה יום קודם.

<גיא גולדמן:>
יש את הנוסח שהוקרא.

<שיר שפר:>
המשלח הבינלאומי מוחרג ואתם ביקשתם גם להחריג את סוכני המכס. אמרנו שנחזור לזה ונחליט.

<היו"ר משה גפני:>
סעיף 223ב(א). מי שהגיש מצהר הכולל פרטים לא נכונים בניגוד להוראות סעיף 53א, רשאי המנהל להטיל עליו עיצום כספי לפי הוראות סימן זה בסכום של 2,500 שקלים חדשים. האמור בסעיף זה לא חל על משלח בינלאומי.

<קריאה:>
וסוכן מכס.

<היו"ר משה גפני:>
הם ביקשו להחריג גם את סוכן המכס. למה ביקשתם להחריג?

<שמואל גרוסמן:>
משום שהנושא הזה הוא לא באחריות סוכן המכס. הוא באחריות סוכן האנייה.

<אבי ארדיטי:>
דיברתם על יבשתי. אנחנו מדברים על היבשה. ביבשה זה כן באחריות סוכן המכס. 

<היו"ר משה גפני:>
אבל יש סעיף שאומר שאם אין לכם את היכולת, אתם לא תקבלו עיצום כספי. יש סעיף כללי שאותו אנחנו שמים בהסכמה.

נשארה לנו ההכרעה אם זה שר האוצר או המנהל.

<אמיר שני:>
לא. היה גם את הייצוא. היה גם בייצוא שאין קשר לסוכן המכס.

<היו"ר משה גפני:>
סעיף 223א(ב)(1). יבואן שהגיש בעצמו או באמצעות סוכן מכס הצהרת יבוא הכוללת פרט לא נכון או שלא צריף להצהרת היבוא שהגיש כאמור מסמך שהיה עליו לצרף לה בניגוד להוראות סעיף 62.

<שיר שפר:>
אמרנו שננסח את זה שוב במקרים בהם יבואן נותן את כל המידע שהוא לא יהיה חשוף לעיצומים כספיים. שיהיו לו הקלות בדומה להקלות שיש לסוכני מכס.

<גיא גולדמן:>
אמרנו שנוציא נוהל.

<היו"ר משה גפני:>
מה יהיה מנוסח בחוק? צריך לנסח את זה כמו שדיברנו בישיבה כשהוא העלה את העניין הזה. צריך לנסח את זה ברוח הדברים שהיו כאן.

מה עוד?

<אמיר שני:>
דיברנו על היצוא, על 223ב(2).

<שמואל גרוסמן:>
שלגבי היצוא, הם יגדירו את נושא העיצומים כעולם נפרד.

<קריאה:>
כן. מקרים ברורים.

<אמיר שני:>
בדיוק. מקרים ברורים.

<היו"ר משה גפני:>
יש עוד משהו?

<אורן בן שבת:>
מנהל אגף הביטחון. סעיף הגשת מצהר, 53ב(2). בהפלגה לנמל בישראל שצפויה להימשך פחות מ- - -

<היו"ר משה גפני:>
למה לא אמרת את זה בדיון?

<אורן בן שבת:>
היועצים המשפטיים ביקשו שנעלה את זה עכשיו.

<היו"ר משה גפני:>
אם מעלים את זה עכשיו, אין הצבעה היום. עם כל הכבוד, יש גבול. היה דיון. יש בעיה קריטית, תגיד שיש בעיה קריטית. התעוררה פתאום. היועצים המשפטיים או היועצות המשפטיות שולחות אותך? בסדר, אין בעיה, נדון.

<אורן בן שבת:>
זה משהו קצר. סעיף 53(1)(ב)(2). הפלגה לנמל בישראל שצפויה להימשך פחות משישה ימים ממועד יציאת האנייה מנמל הפקידה האחרון. אנחנו מבקשים להשאיר את הנוסח הקודם. שהמצהר, מטענים שנשארים על האנייה ולא נפרקים לישראל אלא ממשיכים ליעדים אחרים בעולם, שהנוסח יישאר: בעת יציאת האנייה מכל נמל שבו הוטען מטען המובא לישראל. זה כדי שנוכל לנהל את הסיכונים במטענים האלה שנמצאים על האנייה בנמל בצורה יותר יעילה. אנחנו מנהלים את הסיכונים הביטחוניים מהמכולות האלה.

<אבי ארדיטי:>
הייתה אצלנו טעות שגילינו אותה לצערי רק היום.

<היו"ר משה גפני:>
מה יקרה כתוצאה מהשינוי הזה?

<קריאה:>
האירופאים והאמריקאים קוראים לתהליך הזה שורט סי. זה בדרך כלל מה שמקובל.

<היו"ר משה גפני:>
אתם מסכימים לזה?

<קריאה:>
כן. זה קשור לסוכני האניות.

<אורן בן שבת:>
זה מתואם אתם.

<היו"ר משה גפני:>
בסדר. שיר, קודם כל לנסח את העניין הזה שבשעה שאין יכולת לסוכנים או לא חשוב מי, הם לא יקבלו עיצומים כספיים. אין להם יכולת וזה דבר שברור שאפשר להוכיח אותו. לנסח את זה באופן כזה שבכל מקרה שבו אין אפשרות לסוכנים לעשות את זה, הם לא יהיו חייבים בעיצומים כספיים. את הנושא של הניסוח, מה שאנחנו דיברנו, לתקן את הניסוח. תנסחי את זה ברוח הדברים שנאמרו כאן.

לגבי הדברים האחרים. אני מבקש את הניסוח, שאת תנסחי את זה בהסכמה עם משרד המשפטים ועם רשות המסים. בהתאם לנוסח הזה.

לגבי הנושא של התיר לגלותה, האם זה שר האוצר או הממונה, אני מקבל את העמדה שלך שזה יהיה שר האוצר.

<שרית פרבר:>
בהתייעצות עם שר המשפטים.

<היו"ר משה גפני:>
לא. שר המשפטים, לא.

<שרית פרבר:>
אדוני, אני צריכה להתייעץ עם לשכת השרה. 

<היו"ר משה גפני:>
את לא יכולה. אם את מתייעצת, אני לא מצביע. תגישו הסתייגות.

<שרית פרבר:>
אדוני, אני רוצה שוב - - -

<היו"ר משה גפני:>
לא. אין לי זמן. בשעה 2:00 אני מסיים את הישיבה.

<שרית פרבר:>
אנחנו נבהיר שזה תקנות.

<היו"ר משה גפני:>
כמו שכתוב בהתייעצות עם שר המשפטים. אני בכוונה לא אומר שרת המשפטים כי אני לא מדבר על הקדנציה הזאת.

<שרית פרבר:>
אפשר שזה יהיה בהתייעצות עם שר המשפטים?

<היו"ר משה גפני:>
בהתייעצות. די. 

אני רוצה להצביע.

<אמיר שני:>
מילה אחת כבודו. כמו שאתה אומר, אני בעד להצביע כרגע אבל שתהיה רביזיה כדי שאנחנו נראה את הניירות הסופיים עם המספרים כשיגיעו לכבודו.

<היו"ר משה גפני:>
בסדר. עד שאני מעלה את זה למליאה, אני מבקש שתסיימו את הדיונים האלה. אני אגיש רביזיה. אם יצטרכו בהסכמה, אני מקווה שלא, נגיע לעניין הזה.

<גיא גולדמן:>
רק להבהיר אדוני שהפרות טכניות לעניין הפרה חוזרת זה מה שהוטל עליו 150 שקלים, אלה ההפרות הקלות. יש את ההפרה שסוכן מכס הגיש הרשאה שלא בתיאום עם בעל טובין, שלא מטעמו של בעל טובין, אני ארצה את הערת משרד המשפטים בסעיף הזה. נבחן את זה גם בנוהל.

<היו"ר משה גפני:>
אתה רוצה לפתוח דיון?

<גיא גולדמן:>
לא. אני רק מבקש את הערות משרד המשפטים.

<היו"ר משה גפני:>
את יכולה להעיר את ההערות. אנחנו סיימנו את הדיון.

<שרית פרבר:>
בשלב הניסוח.

<היו"ר משה גפני:>
מספיק עכשיו סידרו אותי עם ההתייעצות. במה אתם רוצים לסדר אותי עכשיו? נגמר.

אנחנו עוברים להצבעה.

מי בעד אישור הצעת חוק לתיקון פקודת המכס (מס' 27), התשע"ח-2018? מי נגד?
הצבעה

בעד – פה אחד
הצעת חוק לתיקון פקודת המכס (מס' 27), התשע"ח-2018, נתקבלה.
<היו"ר משה גפני:>
הצעת החוק עם כל מה שדיברנו אושרה פה אחד. היועצת המשפטית של הוועדה תנסח את זה בהסכמות אתכם. אם תהיינה בעיות עם המסמך שלכם, אני מבקש שתגידו לי לפני שאני מעלה את זה למליאת הכנסת. אם תהיה הסכמה, אני כמובן אגיש רביזיה ונחזור לוועדה.

אני מאוד מבקש שלא תעשו את זה כי בשבוע הבא מגיע תקציב ואני כבר לא אחראי על הזמנים של הוועדה כך שזה יכול לקחת הרבה חודשים. אני לא מציע לכם ואני לא מציע לממשלה. אני חושב שההישג שלך כמנהל המכס הוא הישג עצום יחד עם הצוות שלך ומשרד המשפטים. תפסתם איזה פראייר כזה שיושב בראש הוועדה ומצביע פה אחד על החוק.

תודה רבה. הישיבה נעולה.

<הישיבה ננעלה בשעה 14:10.>

